text:
DITSELA TŠA GO HWETŠA LETHABO LA LAPA
Go Dira Gore Lenyalo la Bobedi le Atlege
HERMAN: * “Mosadi wa ka wa pele o ile a bolawa ke kankere ka morago ga ge re be re na le nywaga e 34 re nyalane. Ka morago ga go nyala gape, mosadi wa ka Linda o be a ikwa eka ke dula ke mmapetša le mosadi wa ka wa pele. Bagwera ba ka ba kgale ba be ba gakatša boemo ka go dula ba bolela ka dika tše dibotse tša mosadi wa ka wa pele, gomme seo se be se kgopiša Linda.”
LINDA: “Ka morago ga ge nna le Herman re nyalane, ke be ke ikwa eka mosadi wa gagwe wa pele o be a tšeelwa godimo go mpheta. O be a ratwa kudu, a na le lentšu le boleta e bile a na le mekgwa e mebotse. Ka dinako tše dingwe ke ipotšiša ge e ba Herman a tla ka a nthata go swana le yena.”
Herman le Linda ba thabela gore ba ile ba kopana. Linda, yo a ilego a hlalana le monna wa gagwe wa pele, e bile o bitša Herman gore ke “monna gare ga banna.” Lega go le bjalo, ba dumela gore lenyalo la bobedi le ka tliša ditlhohlo tšeo di sa kago tša ba gona lenyalong la pele. *
Ge e ba o tsene lenyalong gape, o ikwa bjang ka lenyalo la gago la bobedi? Mosadi yo a bitšwago Tamara, yo a ilego a nyalwa ka morago ga nywaga e meraro a hlalane le monna wa gagwe, o re: “Ge o tsena lenyalong la mathomo, o ba le maikwelo a kgethegilego a gore lenyalo la gago e tla ba la sa ruri. Eupša ge o tsena lenyalong la bobedi, o ka no se be le maikwelo ao, ka ge o dula o gopola gore lenyalo la gago la pele le ile la phuhlama.”
Lega go le bjalo, banyalani ba bantši ba hweditše lethabo la kgonthe le leo le swarelelago ka morago ga ge ba tsene lenyalong la bobedi. Ba ile ba dira gore manyalo a bona a atlege—gomme le wena o ka atlega! Bjang? Ela hloko ditlhohlo tše tharo tše tlwaelegilego le kamoo melao ya motheo ya Beibele e ka go thušago ka gona go lebeletšana le tšona. *
TLHOHLO 1: O THATAFALELWA KE GO DIRA GORE LENYALO LA PELE LE SE KE LA TSENATSENANA LE LENYALO LA GAGO LA BOBEDI.
Ellen yo a dulago Afrika Borwa o re: “Ga ke kgone go fo lebala seo ke se gopolago ka lenyalo la ka la pele, kudukudu ge re etela mafelo ao nna le monna wa ka wa pele re bego re eya maikhutšong go ona. Ka dinako tše dingwe ke feleletša ke bapiša monna yo ke nago le yena le wa pele.” Ka lehlakoreng le lengwe, ge e ba molekane wa gago a ile a ba lenyalong, o ka tenwa ke ge a dula a bolela ka lenyalo leo.
TŠHIŠINYO: Amogela gore ga go kgonege gore wena goba molekane wa gago le fo lebala ka manyalo a lena a pele, kudukudu ge e ba a ile a swarelela nywaga e mmalwa. Ge e le gabotse, batho ba bangwe ba dumela gore ka phošo ba ile ba bitša balekane ba bona ka maina a balekane ba pele! O ka lebeletšana bjang le boemo bjo goba a mangwe a swanago le bjona? Beibele e eletša ka gore: “Lekang gore le kwešišane.”—1 Petro 3:8, New Century Version.
O se ke wa thibela gore go bolelwe ka lenyalo la pele ka baka la lehufa. Ge e ba molekane wa gago a ikwa a nyaka go bolela ka bophelo bja gagwe le molekane wa pele, mo theetše ka kwelobohloko. Le gona, o se ke wa akgofela go phetha ka gore o go bapiša le molekane yoo. Ian yo a nyetšego gape nywaga e lesome e fetilego o re: “Mosadi wa ka Kaitlyn le ka mohla o be a sa ke a iletša go bolela ka mosadi wa ka yo a hlokofetšego. Go e na le moo, o be a lebelela seo e le tsela ya gore a ithute seo ke lego sona lehono.” E bile o ka lemoga gore dipoledišano tše bjalo di tla go thuša go hlagolela segwera sa kgauswi le molekane wa gago o mofsa.
Ela hloko dika tše dibotse le tša moswananoši tša molekane wa gago wa gona bjale. Ke therešo gore molekane wa gago a ka ba a se na dika tše itšego goba dilo tšeo a di kgonago tša go swana le tša molekane wa pele. Eupša molekane wa gago wa gona bjale a ka ba a mo phala dilong tše dingwe. Ka gona, tiiša motheo wa lenyalo la gago la gona bjale, “e sego ka go [bapiša] le motho yo mongwe,” eupša ka go naganišiša le go leboga seo o se ratago ka molekane wa gago. (Bagalatia 6:4) Monna yo a bitšwago Edmond, yo a nyetšego gabedi, o bea taba ka tsela ye: “Ka ge bagwera ba babedi ba ka se swane, le lenyalo la bobedi le ka se swane le la pele.”
O ka lekalekanya bjang dilo tše dibotse tšeo o di gopolago ka lenyalo la gago la pele le bophelo bjo o bo thomilego le molekane wa gago o mofsa? Jared o re: “Ka nako e nngwe ke ile ka hlalosetša mosadi wa ka gore lenyalo la ka la pele le be le swana le puku e botse yeo ke e ngwadilego le mosadi wa ka wa pele. Ke fela ke e bula gomme ke e bala gore ke gopole diphihlelo tša rena tše kgahlišago. Eupša ga ke phele ka gare ga puku yeo. Go e na le moo, nna le mosadi wa ka o mofsa re ngwala puku ya rena gotee, gomme ke gona moo ke phelago ka lethabo gona bjale.”
LEKA MOKGWA WO: Botšiša molekane wa gago ge e ba a na le go ikwa a sa lokologe ge go bolelwa ka lenyalo la pele. Ela hloko dinako tšeo e sego gabohlale gore go bolelwe ka lenyalo la pele.
TLHOHLO 2: O THATAFALELWA KE GO DIRIŠANA LE BAGWERA BA KGALE BAO BA SA TLWAELAGO MOLEKANE WA GAGO O MOFSA.
Javier yo a nyetšego gape ka morago ga nywaga e tshela a hlalane le mosadi wa gagwe, o re: “Go tšere nako e itšego re nyalane ge mosadi wa ka a be a ikwa eka ba bangwe ba bagwera ba ka ba a mo lekodišiša.” Monna yo a nyetšego yo a bitšwago Leo o be a le boemong bjo bo fapanego. O re: “Batho ba bangwe ba be ba botša mosadi wa ka kamoo ba bego ba rata monna wa gagwe wa pele le go mo hlologela—ke dutše ke le gona!”
TŠHIŠINYO: Leka go ipea boemong bja bagwera ba gago. Ian yo a tsopotšwego pejana o re: “Ke nagana gore ka dinako tše dingwe bagwera ba kgale ba kwešwa bohloko kudu le go thatafalelwa ke go tlwaelana le molekane o mofsa yo a tšeetšego wa pele legato go banyalani bao ba bego ba ba tseba.” Ka gona ‘e ba yo a lekalekanego, yo a bontšhago boleta bjohle go batho ka moka.’ (Tito 3:2) Nea bagwera ba gago le ba lapa leno nako ya gore ba tlwaele. Ka ge lenyalo la gago le fetogile, le bagwera ba gago ba ka fetoga. Javier, yo a tsopotšwego pejana, o re ge nako e dutše e eya, yena le mosadi wa gagwe ba ile ba tsošološa segwera le bagwera ba bona ba kgale. O tlaleletša ka gore: “Eupša re leka le go dira bagwera ba bafsa, gomme seo le sona se a thuša.”
Naganela maikwelo a molekane wa gago ge o fetša nako o na le bagwera ba kgale. Ka mohlala, ge go ka direga gore go bolelwe ka lenyalo la gago la pele, diriša temogo le kahlolo e botse gore molekane wa gago a se ke a ikwa a phaelwa ka thoko. Seema sa Beibele se re: “Ge e ba motho a ka bolela a se a nagana, mantšu ao a ka hlaba bjalo ka tšhoša. Eupša motho yo bohlale o ba šedi ka dilo tšeo a di bolelago. Mantšu ao a ka fodiša go hlabega moo.”—Diema 12:18, Holy Bible—Easy-to-Read Version.
LEKA MOKGWA WO: Ela hloko dipokano tša segwera tšeo di ka dirago gore wena le molekane wa gago le ikwe le sa lokologe. Boledišanang e sa le pele ka tsela e kaone yeo le ka swaraganago le seo bagwera ba lena ba se botšišago goba ba se bolelago ka lenyalo la pele.
TLHOHLO 3: O THATAFALELWA KE GO BOTA MOLEKANE WA GAGO O MOFSA KA GOBANE MOLEKANE WA PELE A ILE A SE BOTEGE.
Andrew yo a ilego a tlogelwa ke mosadi wa gagwe wa pele, o re: “Ke be ke dula ke boifa gore ke tla hlanogelwa gape.” Ka morago, o ile a nyala mosadi wa gagwe o mofsa e lego Riley. Andrew o re: “Gantši ke be ke ipotšiša ge e ba ke tla ka ke dire dilo gabotse go swana le monna wa Riley wa pele. Le gona ke be ke tshwenyegile mabapi le ge e ba a be a tla mpona ke sa swanelege ke moka a ntlogela gomme a ratana le monna yo mongwe.”
TŠHIŠINYO: Boledišana ka bolokologi le molekane wa gago ka dilo tšeo di go tshwenyago. Beibele e re: “Maano a a fela ge batho ba sa ntšhetšane sa mafahleng.” (Diema 15:22) Go ntšhetšana sa mafahleng mafelelong go thušitše Andrew le Riley gore ba botane. Andrew o re: “Ke ile ka botša Riley gore le ka mohla nka se diriše tlhalo e le tsela e bonolo ya go tšhabela mathata gomme Riley le yena o ile a nkgonthišetša ka seo. Ganyenyane-ganyenyane ke ile ka thoma go mmota ka mo go feletšego.”
Ge e ba molekane wa gago wa gona bjale a ile a hlanogelwa lenyalong la pele, dira sohle seo o ka se kgonago gore a go bote. Ka mohlala, Michel le Sabine, bao manyalo a bona a pele a fedišitšwego ke tlhalo, ba ile ba kwana gore ba botšane ge e ba ba ile ba boledišana goba ba kopana le balekane ba bona ba pele. Sabine o re: “Kwano ye e ile ya dira gore re ikwe re šireletšegile.”—Baefeso 4:25.
LEKA MOKGWA WO: Lekanyetša poledišano ya ka sephiring le motho wa bong bjo bo fapanego, e ka ba e le ka go kopana le yena, ka mogala goba Inthaneteng.
Manyalo a mantši a bobedi a atlegile, le la gago le ka atlega. Go ba gona, mohlomongwe o itseba gakaone ge o ipapiša le nakong ya ge o be o tsena lenyalong la mathomo. Andrew yo a tsopotšwego pejana o re: “Ke homoditšwe kudu ke go nyalana le Riley. Ka morago ga nywaga e 13 re nyalane, re na le tswalano ya kgauswi kudu—yeo le ka mohla re sa nyakego e re lahlegela.”
^ ser. 3 Maina a fetotšwe.
^ ser. 5 Ke therešo gore lehu la molekane le tlhalo di fediša lenyalo ka ditsela tše fapanego e le ruri. Sehlogo se se reretšwe go thuša batho bao ba lego maemong a ka bobedi gore ba kgone go atlega lenyalong la bobedi.
^ ser. 7 Bakeng sa tsebišo mabapi le ditlhohlo tša go godiša bana bao e sego ba madi, bona lelokelelo la dihlogo leo le rego, “Ditsela tša go Atlegiša Malapa a Lenyalo la Bobedi” ka tokollong ya Phafoga! ya July–September 2012, yeo e gatišitšwego ke Dihlatse tša Jehofa.
IPOTŠIŠE GORE . . .
Ke dika dife tša moswananoši tša molekane wa ka tšeo ke di tšeelago godimo kudu?
Ge e ba go ka direga gore go bolelwe ka lenyalo la ka la pele, nka swaragana bjang le taba yeo ka tsela yeo e tlago go nea molekane wa ka o mofsa seriti le go dira gore a se ke a belaela?


c: text/html

text:
Na Beibele e na le Pego e Nepagetšego ya Bophelo bja Jesu?
Karabo ya Beibele
Mongwadi wa Beibele e lego Luka o boletše mabapi le pego ya bophelo bja Jesu gore: “Ke latišišitše dilo ka moka go tloga mathomong ka mo go nepagetšego.”—Luka 1:3.
Batho ba bangwe ba bolela gore dipego tša bophelo bja Jesu go etša ge di begilwe ka Diebangeding—ke gore dingwalwa tša batho bao ba phetšego mehleng ya gagwe e lego Mateo, Mareka, Luka le Johane—di ile tša fetošwa ka bo-300 C.E.
Lega go le bjalo, seripa se bohlokwa sa sengwalwa sa Ebangedi ya Johane se ile sa hwetšwa kua Egipita mathomong a bo-1900. Ga bjale se tsebja e le Papyrus Rylands 457 (P52) gomme se bolokilwe Bokgobapukung bja John Rylands, Manchester, Engelane. Se hupere seo Dibeibeleng tša mehleng yeno e lego Johane 18:31-33, 37, 38.
Se ke seripa sa kgale kudu sa sengwalwa sa Mangwalo a Bakriste a Segerika. Diithuti tše dintši di dumela gore se ngwadilwe mo e ka bago ka 125 C.E., e lego feela nywaga e ka bago e 25 goba ka godimo ga moo ka morago ga sengwalwa sa mathomothomo seo se ngwadilwego ke Johane. Dikagare tša sengwalwa seo di nyakile di dumelelana tlwaa le dikagare tša dingwalwa tša ka morago.

robotstxt: allowed

filter: keep


text:
African National Congress
African National Congress (ANC) ke mokgatlo wo e lego mmušo wa Afrika Borwa go tloga ka ngwaga wa 1994. ANC e kopane le Congress of South African Trade Unions (COSATU) le South African Communist Party (SACP) go ba tripartite alliance go tloga mathomong mmušo wa batho ka May 1994.
Maloko a thomile mokgatlo o bitšwa South African Native National Congress (SANNC) ka 8 January 1912 Bloemfontein, nepo ele go oketša ditokelo tsa batho batsho ba Afrika Borwa. John Dube, ebile moporesidente wa pele wa mokgatlo, ge sereti le mongwadi Sol Plaatje ebile o mongwe wa maloko a pele. Mokgatlo o fetotšwe leina goba ANC ka 1923, wa thoma lefego la wona elego Umkhonto we Sizwe ("Spear of the Nation") ka 1961.
Mateng
- 1 African National Congress ke eng?
- 2 NA MAIKALELO LE MAIKEMIŠETŠO A ANC KE AFE?
- 3 NA PHOLISI YA ANC E LATELA ENG?
- 4 NA MASWAO A ANC A BOLELA ENG?
- 5 NA MAIKARABELO A LELOKO LA ANC KE AFE?
- 6 NA DIBOPEGO TŠA ANC KE DIFE?
- 7 NA SEBOKA SA MAKALA A MARARO KE ENG?
- 8 NA ANC O KA E FIHLELA KAE?
- 9 Ditšhupetšo
African National Congress ke eng?[lokiša | edit source]
- ANC ke seboka sa setšhaba sa go lwela tokologo. E hlomilwe ka 1912 gore e kopanye batho ba Afrika le go eta pele ntwa ya go lwela phethogo ye e bonagalago ya sepolotiki, ya batho le ya ikonomi.
- Mo mengwageng ye masome-senyane ye e fetilego ANC e bile ketapele kgahlanong le ntwa ya semorafe le kgathelelo, gomme e rulaganya masole a kgahlanong le tše ka moka, e kalatša mafase a ka ntle kgahlanong le aparteiti le go ye lwa ka marumo
- ANC e ile ya tloga e fihlela phenyo ye kgolo go dikgetho tša 1994, fao e ilego ya fiwa borongwa bjo bo tiilego bja go rerišana ka Molaotheo wo moswa wa demokrase, Afrika Borwa. Molaotheo wo moswa wo o amogetšwego ka 1996
- Ka ngwaga wa 1999, ANC e ile ya kgethwa gape go mmušo wa setšhaba le wa diprofensi ka palo yha godimo ya bavouti
- Dipholisi tša ANC di dirwa ke maloko, gomme boetapele bo boikarabela go maloka
- Boleloko bja ANC bo buletšwe batho ka moka ba Afrika Borwa, ba mengwaga ya go feta ye 18, go sa kgathalelwe morafe le mmala, gomme batho bao ba swanetše go amogela ditheo, dipholisi le diprograma tša ANC.
NA MAIKALELO LE MAIKEMIŠETŠO A ANC KE AFE?[lokiša | edit source]
- Maikemišetšo a magolo a ANC ke go bopa setšhaba se se kopanego, se se se nago kgethologanyo ya bong le ya morafe, e bile e le sa demokrase.
- Se se ra gore go swanetše go ba le tokologo ya batho ba Afrika gagolo ba baso go tšwa go kgatelelo ya sepolotiki le ya ikonomi, gora go kaonafatša bophelo bja batho ba Afrika Borwa, gagolo bao ba tlogago ba dila.
- Go katanela go fihlela tše, go bitšwa Phetošo ya Sedemokrati ya Setšhaba
NA PHOLISI YA ANC E LATELA ENG?[lokiša | edit source]
Tokomane ya Freedom Charter yeo e ilego ya amogelwa ke Kopano kgothe-kgothe ya Batho ya 1955, ke yona tokomane ya Motheo ya ANC.
Freedom Charter e bolela gore:
- Batho ba tla buša
- Dihlopa ka moka tša merafe di tla ba le ditokelo tše di lekanago
- Batho ba tla abelanwa go mahumo a naga
- Lefase le tla abelana magareng ga bao ba le šomelago
- Batho ka moka ba tla lekana pele ga molao
- Batho ka moka ba tla ipshina ka ditokelo tše di swanago
- Go tla ba le mešomo le tšhireletšo
- Mejako ya thuto le setšo e tla bulelwa bohle
- Go tla ba le dintlo, tšhireletšo le boiketlo
- Go tla ba le khutšo le setswalle
Ka ngwaga wa 1994 ANC e ile ya amogela Lenaneo la Kago leswa le Tlhabollo (RDP), bjalo ka motheo wo o tlago tlhahla ANC go diphethogo tša Afrika Borwa. Mananeo a bohlokwa a RDP ke:
- go fihlela dinyakwa tša motheo tša batho
- tlhabollo ya bokgoni bja batho
- kago ya ikonomi
- go tliša demokrase go pušo le naga.
NA MASWAO A ANC A BOLELA ENG?[lokiša | edit source]
- Folaga ya ANC e dirilwe ka methala yeo e lekanago ya mmala wo moso, wo motala-morogo le wa gauta. Mmala wo moso o emela batho ba Afrika Borwa bao ba bego ba lwanela tokologo mo mengwageng ye mentšhi ye e fetilego. Mmala wo motala o emetše mabu ao a re fago bophelo gomme re bile re tšeetšwe wona ke mebušo ya bokoloniale. Gauta e emela diminerale le mahumo a mangwe a naga, ao e lego a batho ka moka, gomme wona a ile a šomišetšwa fela ke sehlophana se se nnyane.
- Maswao a na le lerumo le kotse tšeo di emelago dintwa tša go lwantšha bokoloniale, ntwa ya marumo ya lephaga la sešole la ANC, Umkhonto we Sizwe, le ntwa ye e tšwelago pele ya ANC ya go lwantšha kgatelelo ka sehlopa se se nnyane sa morafe. Leotwana le tlogela go Kopano Kgothe-kgothe ya Batho, yeo e amogetšego Freedom Charter, gomme lona le emela kopano ya ditšhaba ka moka tša Afrika Borwa go ntwa ya go katanela tokologo. Gape le bontšha setšo sa ANC sa go se kgethologanye go ya ka mmala. Seatla se se swerego lerumo se emetše maatla a batho bao ba kopanego go ntwa ya go katanela tokologo le tekatekano.
- Mmolelwana wa ANC wa Amandla ngawethu goba Matla ke a rona o ra gore 'maatla a swanetše go fiwa batho', gomme se se bontšha maikemišetšo a magolo a Freedom Charter a gore batho ba swanetše go buša. Ke tsebagatšo ya boithapo bja ANC bja go aga le go tiiša demokrase le go tšea karolo ga batho go ntwa ya go katanela kaonafatšo ya maphelo a bona.
NA MAIKARABELO A LELOKO LA ANC KE AFE?[lokiša | edit source]
Ditlwaedi le ditheo tša leloko la ANC di akaretša:[lokiša | edit source]
- boikokobetšo le go ineela ka botlalo go lesolo la go katanela setšhaba sa demokrase seo se se nago kgethollo ya mmala le ya bong
- go ela hloko dinyakwa le dikgahlego tša batho, tšeo di lego go tokomane ya Batho Pele,
- boithapo bja go phethagatša dipholisi tša seboka le diphetho tša sona.
Maloko a ANC a letelwa go:[lokiša | edit source]
- go ba maloko a porantšhe ya ANC, go lefela tšhelete ya boleloko le go thuša go aga ANC,
- go tšea karolo go ditherišano tša go dira pholisi le diprograma tša ANC gammogo le phethagatšo ya tšona,
- go amogela le go emela diphetho tša dibopego tša mokgatlo,
- go aga kopano ya ANC le seboka sa demokrase le go lwantšha bomenemene, go šoma go ya setswalle le go hlola dihlophana-hlophana
- go lwantšha semorafe, kgethollo ya bong, go se kgotlelelane ga sedumedi le ga sepolotiki goba kgethollo efe goba efe,
- go dula o na le tsebo ya ditiragalo tša sepolotiki, go kaonafatša tsebo ya bona bjale ka karolo ya go ithuta ga go ya go ile,
- go dula o le kgauswi le batho le go tšea karolo go merero ya motse,
- go itshwara ka tsela ya maleba tšatši ka tšatši le go se šomiši maemo ka mabaka a go ikhola.
NA DIBOPEGO TŠA ANC KE DIFE?[lokiša | edit source]
- Porantšhe ke uniti ya mathomo ya ANC, fao maloko a tšeago karolo go ditiro tša ANC le ditherišano tša sepolotiki. Porantšhe ke ketapele ya motse, gomme e emela dikgahlego, dinyakwa le le go šomela tlhabollo ya motse. Porantšhe ye nngwe le ye nngwe e kgetha Komiti-Phethiši ya Porantšhe go Kopano Kgothe-Kgothe ya Ngwaga ka Ngwaga.
- Komiti Phethiši ya Rejine e kgethwa ka morago ga mengwaga e mebedi go Kopano ya Rejine, gomme yona e kgethwa ke dikemedi tša diporantšhe tše di bopago rejine.
- Komiti Phethiši ya Profensi e kgethwa ka morago ga mengwaga e meraro ke maloko a diporantšhe ka profensing.
- Komiti Phethiši ya Setšhaba ke sebopego sa ka godimo sa ANC gomme yona e sepediša merero ya mokgatlo ge go se no swarwa dikopano. E kgethwa ka morago ga mengwaga ya ye mehlano go Kopano ya Setšhaba. Dikemedi tša diporantšhe di bopa dipersente tša go ka ba 90 tša dikemedi tše di voutago go Kopano ya Bosetšhaba. Khansele ya Setšhaba ya Bohle e swarwa ge go se no swarwa Kopano ya Setšhaba ya go lekola diprograma tša mokgatlo.
- Lligi ya Basadi ya ANC e šoma ka go ikemela ka gare ga ANC. Maikemišetšo a yona ke go tšwetša pele le go šireletša ditokelo tša basadi le go netefatša gore basadi ba raloka karolo ya bona ka botlalo ka gare ga mokgatlo. Boleloko bja Lligi bo buletšwe basadi ka moka bao ba lego maloko a ANC.
- Lligi ya Baswa ya ANC le yona e šoma bjalo ka sebopego se se ikemetšego, gomme maikemišetšo a yona ke go etela baswa pele le go šomana le mathata a a ba lebanego. Lligi gape e netefatša gore baswa ba ba le seabe go ANC. Boleloko bja Lligi ya baswa bo buletšwe batho ba magareng ga mengwaga ye 14 le 35.
NA SEBOKA SA MAKALA A MARARO KE ENG?[lokiša | edit source]
ANC e šomišana le South African Communist Party (SACP) le Congress of South African Trade Unions (COSATU). Lekala le lengwe le lengwe le ikemetše, gomme le na le molaotheo wa lona le diprograma tša lona. Seboka se hlomilwe godimo ga boithapo go Diphethogo tša Setšhaba tša Demokrase, le hlokego ya go kopanya bontšhi bja batho ba Afrika Borwa go ya ka boithapo bjo.
NA ANC O KA E FIHLELA KAE?[lokiša | edit source]
Makala a ANC a hwetšwa go ditoropo ka moka, ditoropo tše nnyane le mebotwaneng ya Afrika Borwa. ANC e na le ofisi ye kgolo, diofisi tše senyane tša diprofensi le diofisi tše mmalwa tša direjine.


text:
Dimakazine tsa Sewokamelo le Hlahlama!
Go na le dimakazine tsa rune tso di bolabolang ka ditaba tsa go tšwa Baebeleng tso o ka di daoneloudang ka mebolabolo ya ka kgakala ga 150. Sewokamelo se re šupetsa gore tso di makegang mo lefaseng di ra gore king go ya ka diporofeto tsa Baebele. Se homoletsa batho ka ditaba tsa go bafala tsa Mmušo wa Modimo le go ba yeletsa gore ba šupetse gore ba na le tumelo ga Jeso Kreste. Hlahlama! e šupetsa gore re ka fo tšwa re phelaphela byang le mathatha ya lehono fote e maka gore re tshepe so re se tshepisang ke ye a re makiyeng sa gore lefaseng la nyuwane go nyoko ba le khutšo fote le nyoko ba la go pasopega.


text:
Kgaolo 111: Mošemane yo a Ilego a ya ka Boroko
JOO! Go direga’ng mo? Na mošemane yo a rapaletšego mo fase o gobetše kudu? Bona! Yo mongwe wa banna bao ba tšwago ka ntlong ke Paulo. Na Timotheo le yena o a mmona? Na mošemane yo o wele ka lefasetere?
Ee, go bjalo. Paulo o be a nea barutiwa ba mo Teroa polelo. O be a tseba gore o tlo tšea nako e telele a sa ba bone ka gobane letšatšing le le latelago o be a swanetše go tloga ka sekepe. Ka gona o ile a nea polelo ya gagwe go fihla bošegogare.
Bjale mošemane yo yo a bitšwago Oitiko o be a dutše lefasetereng ke moka a ya ka boroko. Ge a dutše moo, a tšwa ka lefasetere a wela fase go tšwa lebatong la boraro! Ka gona, o ka kgona go bona lebaka leo ka lona batho ba ba bonagalago ba tshwenyegile ka tsela ye. Eitše ge banna ba ba mo kuka, ba hwetša go diregile sona seo ba bego ba se nagana. O be a hwile!
Ge Paulo a bona gore mošemane yo o hwile, a robala godimo ga gagwe gomme a mo gokarela. Ke moka a re: ‘Le se ke la tshwenyega. O boetše o a phela!’ Go be go le bjalo! Go be go diregile mohlolo! Paulo o be a mo tsošitše! Batho ba ile ba thaba kudu.
Ka moka ga bona ba boela lebatong la ka godimo gomme ba ja. Paulo yena a tšwela pele a bolela go fihlela go esa. Eupša o ka kgodišega gore Oitiko ga se a ka a hlwa a sa robala! Ke moka Paulo, Timotheo le batho bao ba bego ba sepela le bona ba namela sekepe. Na o a tseba gore ba ile ba ya kae?
Paulo o be a feleletša leeto la gagwe la boraro la go bolela ditaba tše dibotse gomme a le tseleng ya go ya gae. Ge a le leetong le, a dula motseng wa Efeso nywaga e meraro. Ka gona leeto le e bile le letelele go feta leeto la gagwe la bobedi.
Ka morago ga gore sekepe seo se tloge Teroa, se ile sa ema Mileto ka nakwana. Ka ge Efeso e be e se kgole le moo, Paulo o ile a bitša bagolo ba phuthego ya moo gore ba tle Mileto e le gore a tle a bolele le bona la mafelelo. Ka morago ga moo, ge e be e le nako ya gore sekepe seo se tloge, ba nyama kudu ge ba bona Paulo a sepela!
Mafelelong sekepe seo sa fihla Kesarea. Ge Paulo a be a sa amogetšwe ntlong ya morutiwa Filipi, moporofeta Agabuse o ile a tla a mo lemoša ka selo se itšego. A bolela gore Paulo o tla golegwa ge a fihla Jerusalema. Se ke sona seo se ilego sa direga. Ka morago ga gore Paulo a be kgolegong Kesarea ka nywaga e mebedi, o ile a romelwa Roma gore a yo sekišwa pele ga Kesara mmuši wa Roma. Anke re bone seo se ilego sa direga leetong la go ya Roma.
Ditiro dikgaolo 19 go ya go 26.
Dipotšišo
- Mošemane yo a rapaletšego fase mo seswantšhong ke mang, gomme o be a diragaletšwe ke eng?
- Paulo o ile a dira’ng ge a be a bona gore mošemane yo o hwile?
- Paulo, Timotheo le bao ba bego ba sepela le bona ba be ba eya kae, gona go ile gwa direga’ng ge ba be ba eme Mileto?
- Moporofeta Agabuse o ile a lemoša Paulo ka eng, gomme na seo moporofeta yo a bego a se boletše se ile sa direga?
Dipotšišo tša tlaleletšo
- Bala Ditiro 20:7-38.
Go ya ka mantšu a Paulo ao a begilwego go Ditiro 20:26, 27, re ka dula bjang re “hlwekile mading a batho bohle”? (Hesek. 33:8; Dit. 18:6, 7)
Ke ka baka la’ng bagolo ba swanetše go “[swarelela] ka go tia lentšung le le botegago” ge ba ruta? (Dit. 20:17, 29, 30; Tito 1:7-9; 2 Tim. 1:13)
- Bala Ditiro 26:24-32.
Paulo o ile a diriša bjang go ba ga gagwe modudi wa Roma gore a phethe modiro wa go bolela ditaba tše dibotse woo a bego a o neilwe ke Jesu? (Dit. 9:15; 16:37, 38; 25:11, 12; 26:32; Luka 21:12, 13)


text:
“Tsebang Gore ke na le Lena Matšatši ka Moka”
“Tsebang gore ke na le lena matšatši ka moka go fihla bofelong bja tshepedišo ya dilo.”—MAT. 28:20.
1. (a) Hlalosa ka boripana seswantšho sa korong le mefoka. (b) Jesu o ile a hlalosa bjang seo se bolelwago ke seswantšho seo?
SE SENGWE sa diswantšho tša Jesu tša Mmušo se bolela ka molemi yo a bjalago peu e botse ya korong gomme gwa tla lenaba leo le bjalago peu ya mefoka gare ga peu yeo e botse. Mefoka yeo e gola ka bontši go feta korong, eupša molemi o laela bahlanka ba gagwe gore ba “di [lese] di gole gotee go fihla punong.” Nakong ya puno, mefoka e a tumolwa gomme korong e a kgoboketšwa. Jesu ka boyena o hlalositše seswantšho seo. (Bala Mateo 13:24-30, 37-43.) Ke’ng seo se utollwago ke papišo ye? (Bona tšhate e rego: “Korong le Mefoka.”)
2. (a) Ke eng seo se swantšhetšwago ke ditiragalo tšeo di diregago tšhemong ya molemi? (b) Re tlo hlahloba karolo efe ya papišo ye?
2 Ditiragalo tšeo di diregago tšhemong ya molemi yoo di bontšha nako yeo Jesu a tlago go kgoboketša sehlopha ka moka sa bao ba emelago korong, e lego Bakriste ba tloditšwego bao ba tlago go buša le yena Mmušong wa gagwe; e bile di bontšha kamoo a tlago go dira seo ka gona. Go bjala moo go thomile ka Pentekoste ya 33 C.E. Go kgoboketšwa moo go tla fetšwa ge batlotšwa bao ba tla bego ba phela mafelelong a tshepedišo ye ba swaiwa la mafelelo gomme ba rotošetšwa legodimong. (Mat. 24:31; Kut. 7:1-4) Go etša ge motho a eme godimo ga thaba moo a ka bonago botse bja naga, papišo ye e re bontšha gabotse ditiragalo tšeo di bego di tla direga ka nako ya nywaga e ka bago 2 000. Go ya kamoo re bonago ka gona, ke ditiragalo dife tša mabapi le Mmušo tšeo re di lemogago? Papišo ye e hlalosa nako ya go bjala, ya go gola le ya go buna. Sehlogo se se tla bolela kudu ka nako ya puno. *
GO HLOKOMELWA KE JESU
3. (a) Ke boemo bofe bjoo bo ilego bja tšwelela ka morago ga lekgolo la pele la nywaga? (b) Go ya ka Mateo 13:28, ke potšišo efe yeo e ilego ya rotoga, gomme e ile ya rotošwa ke bomang? (Bona le tlhaloso.)
3 Mathomong a lekgolo la bobedi la nywaga C.E., ‘mefoka e ile ya tšwelela’ ge Bakriste ba mankekišane ba thoma go bonagala tšhemong ya lefase. (Mat. 13:26) Lekgolong la bone la nywaga, Bakriste bao ba swanago le mefoka e be e le ba bantši kudu go feta Bakriste ba tloditšwego. Gopola gore papišong yeo, bahlanka ba ile ba kgopela mong wa bona tumelelo ya go tumola mefoka. * (Mat. 13:28) Mong wa bona o ile a ba araba bjang?
4. (a) Ke eng seo se utollwago ke karabo ya Mong wa tšhemo, Jesu? (b) Bakriste ba swanago le korong ba ile ba thoma go bonagala neng?
4 Ge Jesu a be a bolela ka korong le mefoka, o itše: “Di leseng di gole gotee go fihla punong.” Taelo ye e bontšha gore go tloga lekgolong la pele la nywaga go ba go fihla lehono, mo lefaseng go be go dutše go na le Bakriste ba tloditšwego ba swanago le korong. Kwešišo yeo e tiišetšwa ke seo Jesu ka morago a se boditšego barutiwa ba gagwe ge a re: “Ke na le lena matšatši ka moka go fihla bofelong bja tshepedišo ya dilo.” (Mat. 28:20) Ka gona Bakriste ba tloditšwego ba be ba tla šireletšwa ke Jesu matšatši ka moka go ba go fihla mehleng ya bofelo. Lega go le bjalo, ka ge ba be ba fetwa ke Bakriste ba swanago le mefoka, ga re kgonthišege gabotse gore ke bomang bao e bego e le ba sehlopha seo se emelwago ke korong nakong yeo ka moka e telele. Eupša nywagasome e mmalwa pele ga go thoma ga puno, sehlopha sa bao ba emelago korong se ile sa thoma go bonagala. Seo se ile sa direga bjang?
MOTSETA ‘O KGORA TSELA’
5. Boporofeta bja Maleaki bo ile bja phethagala bjang lekgolong la pele la nywaga?
5 Nywagakgolo pele ga ge Jesu a bolela seswantšho sa korong le mefoka, Jehofa o ile a budulela moporofeta wa gagwe Maleaki gore a bolele ka ditiragalo tšeo di bonagalago seswantšhong sa Jesu. (Bala Maleaki 3:1-4.) Johane Mokolobetši e be e le ‘motseta yoo a ilego a kgora tsela.’ (Mat. 11:10, 11) Ge a be a e tla ka 29 C.E., nako ya go ahlolwa ga setšhaba sa Isiraele e be e batametše. Jesu e be e le motseta wa bobedi. O ile a hlwekiša tempele ya Jerusalema gabedi—la mathomo nakong ya ge a thoma bodiredi bja gagwe gomme la bobedi mafelelong a bjona. (Mat. 21:12, 13; Joh. 2:14-17) Ka baka leo, modiro wa Jesu wa go hlwekiša o bile ka nako e itšego.
6. (a) Phethagalo e kgolo ya boporofeta bja Maleaki ke efe? (b) Jesu o ile a hlahloba tempele ya moya nakong efe? (Bona le tlhaloso.)
6 Phethagalo e kgolo ya boporofeta bjo bja Maleaki ke efe? Nywagasomeng ya pele ga 1914, C. T. Russell le badirišani ba gagwe ba ile ba dira modiro o swanago le wa Johane Mokolobetši. Modiro woo o bohlokwa o be o akaretša go tsošološa ditherešo tša Beibele. Barutwana ba Beibele ba ile ba ruta therešo ka sehlabelo sa Kriste sa topollo, ba pepentšha thuto ya maaka ya mollo wa dihele gomme ba tsebatša gore Mabaka a Bantle a kgauswi le go fela. Eupša go be go sa dutše go na le dihlopha tše mmalwa tša bodumedi tšeo di bego di ipitša balatedi ba Kriste. Ka gona potšišo ye e bohlokwa e be e swanetše go arabja: Ke bomang gare ga dihlopha tšeo bao e bego e le korong? Gore go arabje potšišo yeo, Jesu o ile a thoma go hlahloba tempele ya moya ka 1914. Modiro woo wa go hlahloba le go hlwekiša o ile wa tšea nako e itšego—go tloga ka 1914 go ya karolong ya mathomo ya 1919. *
NYWAGA YA GO HLAHLOBA LE GO HLWEKIŠA
7. Jesu o ile a hwetša eng ge a be a thoma modiro wa gagwe wa go hlahloba ka 1914?
7 Jesu o ile a hwetša eng ge a be a thoma modiro wa gagwe wa go hlahloba? O ile a hwetša sehlopha se senyenyane sa Barutwana ba Beibele ba fišegago bao ba bego ba feditše nywaga ya ka godimo ga e 30 ba diriša matla a bona le mahumo a bona go phetha modiro o mogolo wa boboledi. * Jesu le barongwa ba swanetše go ba ba ile ba thaba gakaakang ge ba hwetša gore makgaba ao a sego kae a korong eupša e le a tiilego ga se a kgangwa ke mefoka ya Sathane! Lega go le bjalo, go ile gwa nyakega gore go ‘hlwekišwe barwa ba Lefi,’ e lego batlotšwa. (Mal. 3:2, 3; 1 Pet. 4:17) Ke ka baka la’ng seo se be se nyakega?
8. Ke ditiragalo dife tšeo di bilego gona ka morago ga 1914?
8 Mafelelong a 1914, Barutwana ba bangwe ba Beibele ba be ba nyamišitšwe ke gore ga se ba ya legodimong. Ngwageng wa 1915 le wa 1916, kganetšo yeo e bego e etšwa ka ntle ga mokgatlo e be e šitišitše modiro wa boboledi. Se sebe le go feta ke gore ka morago ga lehu la Ngwanabo rena Russell ka October 1916, go ile gwa tsoga kganetšo ka gare ga mokgatlo. Balaodi ba bane go ba šupago ba Watch Tower Bible and Tract Society ba ile ba ganetša phetho ya gore Ngwanabo rena Rutherford a etelele pele. Ba ile ba leka go baka dikarogano gare ga bana babo rena, eupša ka August 1917, ba ile ba tloga Bethele. Seo e bile go hlwekišwa e le ka kgonthe! Le gona, Barutwana ba bangwe ba Beibele ba ile ba wela molabeng wa go boifa batho. Eupša bontši bja bona ba ile ba arabela gabotse modirong wa Jesu wa go hlwekiša gomme ba dira diphetogo tšeo di nyakegago. Ka baka leo Jesu o ile a ba ahlola ka gore ke Bakriste ba therešo bao ba emelago korong, eupša o ile a gana Bakriste ka moka ba mankekišane, go akaretša le bohle bao ba bego ba hwetšwa ka dikerekeng tša Bojakane. (Mal. 3:5; 2 Tim. 2:19) Ke eng seo se ilego sa direga ka morago? E le gore re hwetše karabo ya seo, anke re boeleng morago papišong ya korong le mefoka.
KE ENG SEO SE DIREGAGO LEBAKENG LA KA MORAGO GA GE PUNO E THOMILE?
9, 10. (a) Ke eng seo re tlago go se hlahloba mabapi le lebaka la puno? (b) Lebakeng la puno, ke selo sefe seo se diregilego pele?
9 Jesu o itše: “Puno ke bofelo bja tshepedišo ya dilo.” (Mat. 13:39) Lebaka la puno le thomile ka 1914. Re tla hlahloba ditiragalo tše hlano tšeo Jesu a boletšego gore di tla direga nakong yeo.
10 Ya pele ke ya go kgobelwa ga mefoka. Jesu o re: “Lebakeng la puno ke tla botša babuni ka re: Kgobelang mefoka pele le e tleme dingata.” Ka morago ga 1914, barongwa ba ile ba thoma go ‘kgobela’ Bakriste bao ba swanago le mefoka ka gore ba ba hlaole gare ga “barwa [ba tloditšwego] ba mmušo.”—Mat. 13:30, 38, 41.
11. Go ba go fihla le lehono le, ke eng seo se hlaolago Bakriste ba therešo go Bakriste ba mankekišane?
11 Ge nako ya go kgobela e dutše e tšwela pele, phapano magareng ga dihlopha tšeo ka bobedi e ile ya thoma go bonagala gabotse. (Kut. 18:1, 4) Ka 1919, go ile gwa ba molaleng gore Babilona o Mogolo o wele. Ke eng seo ka mo go kgethegilego se ilego sa dira gore Bakriste ba therešo ba fapane le ba mankekišane? Ke modiro wa boboledi. Bao ba bego ba eteletše pele gare ga Barutwana ba Beibele ba ile ba thoma go gatelela bohlokwa bja gore yo mongwe le yo mongwe a tšee karolo modirong wa go bolela ka Mmušo. Ka mohlala, pampišana ya To Whom the Work Is Entrusted, yeo e gatišitšwego ka 1919, e ile ya kgothaletša Bakriste ka moka ba tloditšwego gore ba bolele ka ntlo le ntlo. E itše: “Modiro wo o bonagala e le o mogolo kudu, eupša ke modiro wa Morena, gomme re tla o phetha ka matla a gagwe. Wena o na le tokelo ya go tšea karolo go wona.” Bakriste bao ba ile ba arabela bjang? Go tloga ka nako yeo go ya pele, Morokami wa 1922 o begile gore Barutwana ba Beibele ba ile ba oketša modiro wa bona wa boboledi. Go se go ye kae, boboledi bja ntlo le ntlo bo ile bja hlaola Bakriste bao ba botegago—go etša ge go le bjalo le lehono le.
12. Sehlopha seo se emelwago ke korong se kgobetšwe go tloga neng?
12 Ya bobedi ke ya go kgobelwa ga korong. Jesu o laela barongwa ba gagwe gore: “Le kgobele korong ka ntlong ya ka ya polokelo.” (Mat. 13:30) Go tloga ka 1919, batlotšwa ba be ba kgobelwa ka phuthegong e tsošološitšwego ya Bokriste. Bakriste le ge e le bafe ba tloditšwego bao ba tlago go ba ba phela mafelelong a tshepedišo ye ya dilo, ke bona ba mafelelo bao ba tlago go hwetša moputso wa legodimong.—Dan. 7:18, 22, 27.
13. Kutollo 18:7 e utolla eng ka boemo bja kgopolo bja gona bjale bja mogweba-ka-mmele, goba Babilona o Mogolo, go akaretša le Bojakane?
13 Ya boraro ke ya dillo le ditsikitlano tša meno. Ke eng seo se diregago ka morago ga gore barongwa ba tleme mefoka? Ge Jesu a bolela ka boemo bja sehlopha seo se emelwago ke mefoka, o re: “Moo ke mo go tlago go ba le dillo le ditsikitlano tša meno.” (Mat. 13:42) Na seo se direga gona bjale? Aowa. Lehono, Bojakane ka ge e le karolo ya mogweba-ka-mmele, bo sa dutše bo ipotša gore: “Ke dutše bjalo ka kgošigadi, ga ke mohlologadi gomme nka se ke ka bona tlhokofalo.” (Kut. 18:7) Ruri Bojakane bo ipona bo laola, gaešita le go ipona bo “dutše bjalo ka kgošigadi” godimo ga sehlopha sa baetapele ba dipolitiki. Ga bjale, bao ba emelwago ke mefoka ba a ikgantšha, ga ba lle. Eupša seo se kgauswi kudu le go fetoga.
14. (a) Bakriste ba mankekišane ba tla ‘tsikitlanya neng meno a bona,’ gona ka baka la’ng? (b) Kwešišo ya rena e lokišitšwego ya Mateo 13:42 e sepedišana bjang le kgopolo yeo e boletšwego go Psalme 112:10? (Bona tlhaloso)
14 Masetlapelong a magolo, ka morago ga ge bodumedi ka moka bja maaka bjo bo rulagantšwego bo fedišitšwe, bao ba bego ba bo latela ba tla nyaka moo ba ka tšhabelago gona eupša ba ka se hwetše lefelo leo ba ka ikutago go lona. (Luka 23:30; Kut. 6:15-17) Ke moka, ka go lemoga gore ga go moo ba ka tšhabelago phedišo ya bona, ba tla lla ba le tlalelong gomme ba ‘tsikitlanya meno a bona’ ba galefile. Go etša ge Jesu a bolela boporofeteng bja gagwe bja mabapi le masetlapelo a magolo, ka yona nako yeo ke gona ba tlago go “itshetla dihuba ba lla.” *—Mat. 24:30; Kut. 1:7.
15. Go tla direga eng ka mefoka, gomme tiragalo yeo e tla direga neng?
15 Ya bone ke ya go lahlelwa ga mefoka sebešong sa mollo. Go tla direga eng ka dingata tša mefoka? Barongwa “ba [tla di] lahlela sebešong sa mollo.” (Mat. 13:42) Seo se bolela phedišo e feletšego. Ka baka leo, bao e bego e le balatedi ba mekgatlo ya bodumedi bja maaka ba tla fedišwa karolong ya mafelelo ya masetlapelo a magolo, e lego ka Haramagedone.—Mal. 4:1.
16, 17. (a) Ke tiragalo efe ya mafelelo yeo Jesu a bolelago ka yona seswantšhong sa gagwe? (b) Ke ka baka la’ng re fihlelela phetho ya gore tiragalo yeo e tla phethagala nakong e tlago?
16 Ya bohlano ke ya go taga ga baloki. Jesu o phetha boporofeta bja gagwe ka go bolela gore: “Ka nako yeo baloki ba tla taga bjalo ka letšatši Mmušong wa Tatago bona.” (Mat. 13:43) Seo se tla direga neng le gona kae? Go phethagala ga mantšu ao ke ga nakong e tlago. Jesu o be a sa bolele ka tiragalo yeo e bego e direga lefaseng ka nako yeo, eupša o be a bolela ka tiragalo ya nakong e tlago yeo e bego e tla ba kua legodimong. * Ela hloko mabaka a mabedi ao a dirago gore re fihlelele phetho ye.
17 Lebaka la pele le kwešišega gabotse ge re araba potšišo ya gore tiragalo yeo e tla direga “neng.” Jesu o itše: “Ka nako yeo baloki ba tla taga.” Go molaleng gore polelwana e rego “ka nako yeo” e šupa go tiragalo yeo Jesu a bego a sa tšwa go bolela ka yona, e lego ‘ya go lahlelwa ga mefoka sebešong sa mollo.’ Seo se direga karolong ya mafelelo ya masetlapelo a magolo. Ka gona, tiragalo ya go “taga” ga batlotšwa le yona e swanetše go direga nakong e tlago. Lebaka la bobedi le kwešišega gabotse ge re araba potšišo ya gore e tla direga “kae.” Jesu o boletše gore baloki ba tla ‘taga Mmušong.’ Seo se bolela’ng? Batlotšwa ka moka ba botegago bao ba tla bago ba sa le mo lefaseng ka morago ga ge karolo ya mathomo ya masetlapelo a magolo e fetile ba tla be ba šetše ba swailwe la mafelelo. Ke moka, go etša ge seo se bontšhwa ke boporofeta bja Jesu bja mabapi le masetlapelo a magolo, ba tla kgoboketšwa legodimong. (Mat. 24:31) Ge ba le moo ba tla taga “Mmušong wa Tatago bona,” gomme nakwana ka morago ga ntwa ya Haramagedone, ba tla ba monyadiwa yo a thabilego wa Jesu ‘lenyalong la Kwana.’—Kut. 19:6-9.
KAMOO RE HOLEGAGO KA GONA
18, 19. Go kwešiša ga rena papišo ya Jesu ya korong le mefoka go re hola ka ditsela dife re le motho ka o tee ka o tee?
18 Re holega bjang re le motho ka o tee ka o tee tseleng yeo papišo ye e bonagalago gabotse ka yona? Ela hloko ditsela tše tharo tšeo re holegago ka tšona. Ya pele, seo se dira gore kwešišo ya rena e nwelele. Papišo ye e utolla lebaka le bohlokwa la go dumelela ga Jehofa bokgopo. O be a “kgotleletše . . . dibjana tša kgalefo” gore a lokišetše ‘dibjana tša kgaugelo,’ e lego sehlopha seo se emelwago ke korong. * (Baroma 9:22-24) Ya bobedi, e matlafatša kholofelo ya rena. Ge bofelo bo dutše bo batamela, manaba a rena a tla lwa le rena le go feta, ‘eupša a ka se fenye.’ (Bala Jeremia 1:19.) Go fo swana le ge go theoša le nywaga Jehofa a ile a šireletša sehlopha seo se emelwago ke korong, Tatago rena wa legodimong o tla ba le rena ‘matšatšing ka moka’ a sa tlago a diriša Jesu le barongwa.—Mat. 28:20.
19 Ya boraro, papišo ye e re thuša go tseba sehlopha seo se emelwago ke korong. Ke ka baka la’ng seo e le sa bohlokwahlokwa? Go tseba ga rena Bakriste bao ba emelwago ke korong ke gabohlokwa gore re hwetše karabo yeo Jesu a e botšišitšego boporofeteng bja gagwe bjo bo tseneletšego bja mabapi le mehla ya bofelo. O botšišitše gore: “Ke mang yo ruri e lego mohlanka yo a botegago le wa temogo?” (Mat. 24:45) Dihlogo tše pedi tše di latelago di tla re nea karabo e kgotsofatšago ya potšišo yeo.
^ ser. 2 Serapa 2: E le gore o ikgopotše seo se bolelwago ke dikarolo tše dingwe tša papišo ye, re go kgothaletša go bala sehlogo se se rego: “Baloki ba tla Taga Bjalo ka Letšatši,” ka go Morokami wa March 15, 2010.
^ ser. 3 Serapa 3: Ka ge baapostola ba Jesu ba be ba hwile gomme mašaledi a batlotšwa mo lefaseng a be a swantšhetšwa ke korong, e sego bahlanka, gona bahlanka ba ba swantšhetša barongwa. Ka morago sona seswantšhong seo, bao ba tumolago mefoka ba hlaloswa e le barongwa.—Mat. 13:39.
^ ser. 6 Serapa 6: Tlhaloso ye e lokiša kwešišo yeo re bego re na le yona. Nakong e fetilego, re be re nagana gore go hlahloba ga Jesu go diregile ka 1918.
^ ser. 7 Serapa 7: Go tloga ka 1910 go ya go 1914, Barutwana ba Beibele ba ile ba sepediša dipuku tše ka bago 4 000 000 gotee le dipampišana le dipukwana tša ka godimo ga 200 000 000.
^ ser. 14 Serapa 14: Tlhaloso ye e lokiša kwešišo yeo re bego re na le yona ka Mateo 13:42. Nakong e fetilego, dikgatišo tša rena di boletše gore Bakriste ba mankekišane ba be ba le ‘dillong le ditsikitlanong tša meno’ ka nywagakgolo, ba llišwa ke gore “barwa ba Mmušo” ba pepentšha seo ba lego sona—gore ke “barwa ba yo kgopo.” (Mat. 13:38) Lega go le bjalo, re swanetše go lemoga gore taba ya go lla le go tsikitlanya meno e tswalana le go fedišwa ga bona.—Ps. 112:10.
^ ser. 16 Serapa 16: Daniele 12:3 e bolela gore “bao ba nago le temogo [Bakriste ba tloditšwego] ba tla taga bjalo ka go phadima ga leratadima.” Ge ba sa dutše ba le mo lefaseng, ba dira seo ka gore ba tšee karolo modirong wa boboledi. Lega go le bjalo, Mateo 13:43 e šupa go nako yeo ba tlago go taga Mmušong wa legodimong. Nakong e fetilego, re be re nagana gore mangwalo a ka bobedi a bolela ka modiro o swanago, e lego wa boboledi.
^ ser. 18 Serapa 18: Bona puku ya Batamela Kgaufsi le Jehofa, matlakala 288-289.


text:
Kgaolo 95: Tsela ya Jesu ya go Ruta
KA LETŠATŠI le lengwe, Jesu o ile a botša monna yo mongwe gore o swanetše go rata moagišani wa gagwe. Monna yoo o ile a botšiša Jesu a re: ‘Moagišani wa ka ke mang?’ Eupša Jesu o be a tseba seo monna yo a bego a se nagana. Monna yo o be a nagana gore baagišani ba gagwe ke feela batho ba morafo wa gabo le bao ba lego bodumeding bjo tee le yena. Bjale anke re bone seo Jesu a ilego a mmotša sona.
Ka dinako tše dingwe, Jesu o be a ruta ka go anega dikanegelo. Ga bjale se ke seo a ilego a se dira. O ile a anega ka Mojuda le Mosamaria. Re šetše re ithutile gore Bajuda ba bantši ba be ba sa rate Basamaria. Kanegelo ya Jesu še:
Go be go na le Mojuda yo mongwe yoo ka letšatši le lengwe a ilego a fologa ka tsela ya thabeng a eya Jeriko. Eupša a gahlana le mahodu. A mo amoga tšhelete ya gagwe gomme a mo itia a mo tlogela a le kgauswi le go hwa.
Ka moragonyana moperisita yo mongwe wa Mojuda a tla ka yona tsela yeo. A bona monna yo yoo a iteilwego. O nagana gore o ile a dira’ng? O ile a fo arogela ka thoko e nngwe ya tsela ke moka a iphetela. Ka morago gwa tla motho yo mongwe yo e bego e le modumedi. E be e le Molefi. Na o ile a ema? Aowa, le yena ga se a ka a ema gore a thuše monna yo yoo a iteilwego. O ka bona moperisita le Molefi mo seswantšhong ba theoga ka tsela.
Eupša bona gore ke mang yo a nago le monna yo yoo a iteilwego. Ke Mosamaria. O thuša Mojuda. O mo tšhela ka dihlare dinthong tša gagwe. Ka morago o ile a mo iša lefelong leo a bego a ka robala go lona gomme a fola.
Ge Jesu a feditše kanegelo ya gagwe, o ile a re go monna yo a bego a mmotšišitše potšišo: ‘Ke mang wa ba bararo ba yo o naganago gore o itirile moagišani go monna yo yoo a iteilwego? Na ke moperisita, Molefi goba Mosamaria?’
Monna yoo a re: ‘Ke Mosamaria. Ka gobane o bontšhitše monna yo yoo a iteilwego kwelobohloko.’
Jesu a re go yena: ‘O nepile. Bjale le wena sepela o yo swara ba bangwe go swana le Mosamaria yo.’
Na ga o rate tsela yeo Jesu a bego a ruta ka yona? Re ka ithuta dilo tše dintši kudu tše bohlokwa ge e ba re theetša seo Jesu a se bolelago ka Beibeleng, na ga go bjalo?
Luka 10:25-37.
Dipotšišo
- Ke potšišo efe yeo monna yo mongwe a ilego a e botšiša Jesu, gona ka baka la’ng?
- Jesu ka dinako tše dingwe o be a diriša’ng ge a ruta, gona ke eng seo re šetšego re ithutile sona ka Bajuda le Basamaria?
- Kanegelong ya Jesu, Mojuda yo a bego a le tseleng e yago Jeriko o ile a diragalelwa ke eng?
- Go ile gwa direga’ng ge moperisita wa Mojuda le Molefi ba be ba sepela tseleng yona yeo?
- Mo seswantšhong, ke mang yo a thušago Mojuda yo a gobetšego?
- Ge Jesu a feditše kanegelo ya gagwe, ke potšišo efe yeo a ilego a e botšiša monna yo a bego a mmotšišitše potšišo, gona monna yoo o ile a araba bjang?
Dipotšišo tša tlaleletšo
- Bala Luka 10:25-37.
Go e na le gore Jesu a nee monna yoo a bego a tseba Molao karabo e lebanyago, o ile a mo thuša bjang gore yena ka boyena a naganišiše ka taba? (Luka 10:26; Mat. 16:13-16)
Jesu o ile a diriša bjang dipapišo go fediša kgethollo yeo batheetši ba gagwe ba ka bago ba be ba na le yona? (Luka 10:36, 37; 18:9-14; Tito 1:9)


text:
JANUARY 27, 2015
KAZAKHSTAN
Dihlatse di Lokolla Beibele ya Sekazakh le go Laletša Bohle go tlo e Bona
ALMATY, Kazakhstan—Go lokolotšwe Beibele ya Phetolelo ya Lefase le Lefsa ya Mangwalo a Makgethwa ka Sekazakh kopanong ya Dihlatse tša Jehofa ya September 26-28, 2014. Batho ba 3 721 bao ba bilego gona ba ile ba hwetša Dibeibele tše difsa.
Dr. Alexander Garkavets, e lego setsebi sa setlogo sa Seturkic, ge a bolela ka Phetolelo ya Lefase le Lefsa ya Sekazakh o re: “Le ge go se na dingwalwa tše dintši tša go fetolela Mangwalo a makgethwa ka Sekazakh, Dihlatse tša Jehofa di dirile mošomo o mobotse. Mošomo wa tšona o a retega ka ge di dirišitše mekgwa e mefsa ya go fetolela dikgopolo go tšwa Seisemaneng go ya go Sekazakh. Phetolelo ya Lefase le Lefsa e dirišitše leleme leo le kwešišwago ke batho bohle.”
Beke ka morago ga kopano yeo, ka October 3, ofisi ya lekala ya Dihlatse tša Jehofa ya Kazakhstan e ile ya laletša batho bohle go tlo bona Beibele e mpsha ya Sekazakh. Boraditaba ba Radio ya Azattyq ba Kazakhstan ba begile gore: “Go be go tlile baemedi ba Akimat (baemedi ba mmušo) ba toropo ya Almaty, bao ba bego ba na le balaodi ba Lefapha la Ditaba tša Bodumedi, e lego Mna. Nurzhan Zhaparkul, baemedi ba dinaga tše dingwe, ditsebi tša dithuto tša bodumedi le ba bangwe.” Mna. Zhaparkul o itše: “Dihlatse tša Jehofa di re amogetše ka diatla tše pedi tiragalong ye Almaty. Seo ba se dirilego se a retega gomme se tla re thuša kudu.”
Mmoleledi wa Dihlatse tša Jehofa wa Kazakhstan, e lego Polat Bekzhan, o re: “Batho ba bantši ba thabetše kopano ya rena ngwageng wo e bile bao ba bolelago Sekazakh ba thabetše Beibele ye. Ge re be re laletša bohle go tlo bona Beibele ye, re be re nyaka gore baemedi ba mmušo, boraditaba le baagišani ba tlwaelane le Dihlatse tša Jehofa.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Kazakhstan: Polat Bekzhan, mogala +7 727 232 36 62


text:
Mokgwa wa go lekola ( ETŠWA mo mokgweng wa go lekola )
News Oct 2014 This dictionary has been updated to work better on mobile devices - please give it a try!
Lenaneo le la mareo a popopolelo ya Sesotho sa Leboa la Inthanete, le theilwe godimo ga taodišwana ya go ngwalwa ke Elsabé Taljard le Gilles-Maurice de Schryver, yeo e phatlaladitšwego ka go Lexikos 12. Mokgwa wo wa elektroniki o tšweleditšwe ke David Joffe ka software ya gagwe ya go beakanya pukuntšu yeo e tsebegago ka TshwaneLex gape e bile gona mo Inthaneteng go tloga ka 15 June 2003. Mareo ao, a rulagantšwe ke Salmina Nong ka go diriša peakanyo ye ya TshwaneLex.


text:
Southern African Customs Union
Southern African Customs Union ke lekgotla la kgwebišano la dinaga tse hlano.
Histori[lokiša | edit source]
SACU e hlomilwe ka 1910 e le tumelano magareng ga Union ya Afrika Borwa, le High Commission Territories ya Bechuanaland, Basutoland le Swaziland. Morago ga boipuso ba dinaga tse, ka 11 Manthole 1969 SACU e hlomilwe gape, ditumelano magareng ga Repabliki ya Afrika Borwa, Botwswana, Lesotho le Swaziland.
Ditumelo tse dimpsha dithomile go šoma ka 1 Hlakola 1970. Morago ga go-ipuša ga Namibia ka 1990, Namibia ebile leloko la bohlano la SACU.
Maloko[lokiša | edit source]
SACU e nale maloko a mahlano:


text:
Mmušo wa Modimo ke Eng?
Na o ka re . . .
ke selo seo se lego ka pelong ya gago?
e fo ba polelwana?
ke pušo yeo e lego legodimong?
SEO BEIBELE E SE BOLELAGO
“Modimo wa legodimo o tla hloma mmušo wo o ka se kego wa fedišwa.”—Daniele 2:44, Phetolelo ya Lefase le Lefsa.
“Re neilwe morwa; pušo e tla ba legetleng la gagwe.”—Jesaya 9:6.
KAMOO SEO SE KA GO HOLAGO KA GONA
Pušo ya go loka yeo e ka holago wena ka bowena.—Jesaya 48:17, 18.
Lefaseng le lefsa le le tlago, o tla phela bophelo bjo bo phethagetšego mmeleng le go thaba.—Kutollo 21:3, 4.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mabedi feela:
Jesu o bontšhitše seo Mmušo wa Modimo o tlago go se fihlelela. Jesu o rutile balatedi ba gagwe go rapelela Mmušo wa Modimo gore o tle le gore thato ya Modimo e dirwe mo lefaseng. (Mateo 6:9, 10) Jesu o bontšhitše kamoo thapelo yeo e tlago go arabja ka gona.
Ge Jesu a be a le mo lefaseng, o ile a fepa bao ba bego ba swerwe ke tlala, a fodiša balwetši le go tsoša bahu! (Mateo 15:29-38; Johane 11:38-44) Ka ge Jesu e le Mmuši wa nakong e tlago Mmušong wa Modimo, o neile ponagatšo e botse kudu ya seo Mmušo woo o tlago go se direla balata ba wona.—Kutollo 11:15.
Maemo a lefase a kgonthišetša gore Mmušo wa Modimo o tla tla kgauswinyane. Jesu o boletše e sa le pele gore pejana ga ge Mmušo wo o ka tliša khutšo mo lefaseng, lefase la rena le tla ba le tletše ka dintwa, ditlala le ditšhišinyego tša lefase.—Mateo 24:3, 7.
Dilo tšeo re di bona gabotse lehono. Ka gona re ka kgodišega gore kgauswinyane Mmušo wa Modimo o tla fediša mathata ao ka moka.
SEO O KA NAGANIŠIŠAGO KA SONA
Bophelo bo tla ba bjang ka tlase ga pušo ya Mmušo wa Modimo?
Beibele e araba potšišo yeo go PSALME 37:29 le JESAYA 65:21-23.


text:
Na Jesu ke Modimo Ramatlaohle?
Karabo ya Beibele
Baganetši ba Jesu ba ile ba mo latofatša ka gore o itekanya le Modimo. (Johane 5:18; 10:30-33) Lega go le bjalo, Jesu le ka mohla ga se a ka a bolela gore o lekana le Modimo Ramatlaohle.
O ile a re: “Tate o mpheta ka bogolo.”—Johane 14:28.
Balatedi ba pele ba Jesu ba be ba sa mo tšee a lekana le Modimo Ramatlaohle.
Ka mohlala, moapostola Paulo o ngwadile gore ka morago ga gore Jesu a tsošwe bahung, Modimo ‘o ile a phagamišetša Jesu boemong bja godimo.’ Go molaleng gore Paulo o be a sa dumele gore Jesu e be e le Modimo Ramatlaohle. Ge nkabe Jesu e be e le Ramatlaohle, Modimo o be a ka mo phagamišetša bjang boemong bja godimo?—Bafilipi 2:9.


text:
Na Ruri Bahu ba ka Phela Gape?
Na o ka re . . .
ee?
aowa?
mohlomongwe?
SEO BEIBELE E SE BOLELAGO
“Go tla ba le tsogo.”—Ditiro 24:15, Phetolelo ya Lefase le Lefsa.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mararo feela:
Modimo ke yena Mothomi wa bophelo. Beibele e re Jehofa Modimo ke “mothopo wa bophelo.” (Psalme 36:9; Ditiro 17:24, 25) Ruri Yo a neilego dibopiwa ka moka bophelo a ka kgona go tsoša motho yo a hwilego.
Modimo o kile a tsoša batho bahung. Beibele e bolela ka ditiragalo tše seswai tša batho—ba banyenyane, ba bagolo, banna le basadi—bao ba ilego ba tsošwa bahung mo lefaseng. Ba bangwe ba be ba se na nako e telele gakaalo ba hwile, eupša yo mongwe o be a šetše a na le matšatši a mane a le ka lebitleng!—Johane 11:39-44.
Modimo o fela pelo ya go ba tsoša gape. Jehofa o hloile lehu; o le lebelela e le lenaba. (1 Bakorinthe 15:26) O “hlologela” go fenya lenaba leo, go fediša lehu ka tsogo. O fela pelo ya go tsoša bao ba lego ka kgopolong ya gagwe le go ba bona ba phela gape lefaseng.—Jobo 14:14, 15.
KAMOO SEO SE KA GO HOLAGO KA GONA
O ka homotšega ge o hwelwa ke bao o ba ratago.—2 Bakorinthe 1:3, 4.
O ka se sa boifa go hwa.—Baheberu 2:15.
O ka ba le kholofelo ya kgonthe ya gore o tla kopana gape le baratiwa ba gago bao ba hwilego.—Johane 5:28, 29.
SEO O KA NAGANIŠIŠAGO KA SONA
Ke ka baka la’ng re tšofala le go hwa?
Beibele e araba potšišo ye go GENESI 3:17-19 le BAROMA 5:12.


text:
Kgaolo 107: Stefano o Kgatlwa ka Maswika
MONNA yo a khunamego mo ke Stefano. E be e le morutiwa yo a botegago wa Jesu. Eupša bona seo gona bjale se mo diragalelago! Banna ba ba mo kgatla ka maswika a magolo. Ke ka baka la’ng ba be ba hloile Stefano gakaakaa moo ba bilego ba mo dira selo se se sešoro? Anke re bone.
Modimo o be a dutše a thuša Stefano go dira mehlolo e makatšago. Bjale banna ba ba be ba sa rate seo, ka gona ba ile ba ngangišana le yena ka go ruta ga gagwe batho therešo. Eupša Modimo a mo nea bohlale bjo bogolo gomme Stefano a bontšha banna ba gore ke kgale ba ruta batho maaka. Se se ile sa ba galefiša kudu le go feta. Ka gona ba mo swara, ke moka ba bitša batho ba itšego gore ba tle ba bolele maaka ka yena.
Moperisita yo a phagamego a botšiša Stefano a re: ‘Na dilo tše ba di bolelago ka wena ke therešo?’ Stefano a araba ka go nea polelo e botse yeo e theilwego Beibeleng. A phetha polelo yeo ka go bolela gore ke kgale batho ba babe ba hloile baporofeta ba Jehofa. Ke moka a re: ‘Le fo swana le batho bao. Le bolaile Jesu mohlanka wa Modimo e bile ga se la kwa melao ya Modimo.’
Se se ile sa galefiša baetapele bao ba bodumedi kudu! Ba lomaganya meno ka kgalefo. Eupša Stefano a lebelela legodimong gomme a re: ‘Bonang! Ke bona Jesu a eme ka letsogong la le letona la Modimo legodimong.’ Ge banna ba ba ekwa se, ba thiba ditsebe tša bona ke moka ba kitimela go yena. Ba mo swara gomme ba mo gogela ka ntle ga motse.
Banna ba ba apola diaparo tša bona ba di nea lesogana leo le bitšwago Saulo gore le di hlokomele. Na o bona Saulo mo seswantšhong? Ka morago ga moo, ba bangwe ba bona ba thoma go kgatla Stefano ka maswika. Stefano a khunama, bjalo ka ge o mmona mo, ke moka a rapela Modimo a re: ‘Jehofa, o se ke wa ba otla ka baka la sebe se sa bona.’ Stefano o be a tseba gore ba bangwe ba banna ba ba be ba arošitšwe ke baetapele ba bodumedi. Ka morago ga ge a boletše seo, a hwa.
Ge motho yo mongwe a go dirile selo se sebe, na o leka go itefeletša goba wa kgopela Modimo gore a mo otle? Se ga se seo Stefano goba Jesu ba se dirilego. Ba be ba swara batho ba bangwe gabotse gaešita le ge batho bao ba be ba ba swara gampe. Anke le rena re leke go latela mohlala wa bona.
Ditiro 6:8-15; 7:1-60.
Dipotšišo
- Stefano e be e le mang, gomme Modimo o be a dutše a mo thuša go dira’ng?
- Ke’ng seo Stefano a ilego a se bolela seo se ilego sa galefiša baetapele ba bodumedi kudu?
- Ge banna ba bangwe ba be ba gogetše Stefano ka ntle ga motse, ba ile ba mo dira’ng?
- Monna yo a emego kgauswi le diaparo mo seswantšhong ke mang?
- Ke’ng seo Stefano a ilego a se botša Jehofa ka thapelo pele ga ge a ka hwa?
- E le go ekiša Stefano, ke eng seo re swanetšego go se dira ge motho yo mongwe a re dira selo se sebe?
Dipotšišo tša tlaleletšo
- Bala Ditiro 6:8-15.
Ke mekgwa efe ya bofora yeo baetapele ba bodumedi ba ilego ba e diriša go leka go emiša modiro wa go bolela ditaba tše dibotse wa Dihlatse tša Jehofa? (Dit. 6:9, 11, 13)
- Bala Ditiro 7:1-60.
Ke’ng seo se ilego sa thuša Stefano gore a atlege go lwela ditaba tše dibotse pele ga kgoro ya Sanhedrine, gomme re ka ithuta’ng mohlaleng wa gagwe? (Dit. 7:51-53; Baroma 15:4; 2 Tim. 3:14-17; 1 Pet. 3:15)
Ke boemo bofe bja kgopolo bjo re swanetšego go ba le bjona ka batho bao ba ganetšago modiro wa rena? (Dit. 7:58-60; Mat. 5:44; Luka 23:33, 34)


text:
TABA YA LETLAKALA LA KA NTLE | NA BEIBELE E BOHLOKWA LEHONO?
Ditekanyetšo tšeo ka Mehla di Šomago go Batho Bohle—Potego
MOLAO WA MOTHEO WA BEIBELE: “Ke mang a ka bago moeng tenteng ya [Modimo]? . . . Ke yo a sepelago ka go hloka bosodi gomme a tlwaetše go dira toko e bile a bolela therešo ka pelong ya gagwe.”—Psalme 15:1, 2.
MEHOLA: Batho ba bantši ba lebelela go botega go le bohlokwa. Eupša go thwe’ng ge e ba go ka tšwelela sebaka seo motho a ka ikholago ka go se botege—gomme gwa se be le yo a tsebago ka seo? Boemong bjoo, go tla ithekga ka pelo, e lego motho wa ka gare.
Raquel, yoo mošomo wa gagwe o akaretšago go reka didirišwa o re: “Barekiši ba bangwe ba dikhamphani ba ile ba leka go mpha letsogo-le-kobong. Ba nkholofetša gore ge e ba ke reka go bona, tšhelete ya diphokoletšo e be e tla tla go nna go e na le gore e ye khamphaning ya ka. Eupša ke ile ka gopola keletšo ya Beibele ya mabapi le go botega gomme ka gana. Mong wa ka o ile a kwa ka seo gomme o ile a mpota le go feta.”
Ge nkabe Raquel a ile a dumela, a ka ba a ile a holega ka tša ditšhelete ka nakwana. Eupša go be go tla direga’ng ge nkabe mothwadi wa gagwe a tsebe ka seo? Na Raquel o be a tla tšwela pele a šoma? Na o be a tla kgona go hwetša mošomo o mongwe nakong e tlago? Sa bohlokwa kudu go Raquel e be e le letswalo la gagwe le go itlhompha. Diema 22:1 e re: “Leina le lebotse le phala mahumo a mantši kudu; go amogelwa go phala silifera le gauta.”
Jessie le yena o be a botega, gomme a itirela leina le lebotse le mothwadi wa gagwe. Mehola e bile efe? O ile a newa maemo a go ba mookamedi gaešita le tokologo e oketšegilego mošomong wa gagwe. Ka baka la seo, o ile a kgona go ba le nako e oketšegilego le mosadi wa gagwe le bana gotee le nako ya mediro ya moya.
Ge bathwadi ba bangwe ba tsoma bašomi, ba ya dihlopheng tšeo di tsebjago ka go botega. Ka mohlala, mookamedi wa khamphani e itšego kua Philippines o ile a ngwalela ofisi ya lekala ya Dihlatse tša Jehofa a laletša Dihlatse gore di tsenye dikgopelo tša mošomo. O itše: “Ba šoma ka thata, ba a botega e bile ba ineetše.” Lega go le bjalo, theto e išwa go Jehofa Modimo, yo a re rutago gore re ‘hloye se sebe’ gomme re “rate se se botse.”—Amose 5:15.


text:
Go Aloga ga Klase ya bo-137 ya Sekolo sa Beibele sa Watchtower sa Gilead
Ka September 13, 2014, klase ya bo-137 ya Sekolo sa Beibele sa Watchtower sa Gilead e ile ya aloga lefelong la tša thuto la Dihlatse tša Jehofa kua Patterson, New York. Sekolo se se tlwaetša bahlankedi ba Dihlatse tša Jehofa bao ba nago le phihlelo e kgolo go tšwela pele ba kaonefatša bokgoni bja bona bja go aga diphuthego le diofisi tša makala ao ba abetšwego go ona. Batho ba 12 333 ba ile ba bogela lenaneo ba le Patterson goba ba kgokagantšwe ka bidio ba le Canada, Jamaica, Puerto Rico, le United States.
Samuel Herd e lego setho sa Sehlopha se Bušago sa Dihlatse tša Jehofa e be e le modula setulo wa lenaneo le. Mantšung a gagwe a go bula, o ile a bolela kudu kamoo menagano ya Jehofa e phagametšego ya rena ka gona. (Jesaya 55:8, 9) O boletše gore le ka morago ga go fetša dikgwedi tše hlano tšeo barutwana ba bilego le tšona tša go tlatša menagano ya bona ka menagano ya Modimo, ge e le gabotse ga se ba hlwa ba dira selo, go sa na le mo gontši moo ba swanetšego go ithuta gona gore ba tsebe “karolwana ya mediro gagwe [Modimo].” (Jobo 26:14) Ngwanabo rena Herd o ile a bolela gape gore ka mehla ge re kopana go boledišana ka menagano ya Modimo re a holega, ka gona lenaneo le le lona le tla re hola.
“Dika Tšeo di Enywago ke Moya ke ... go se Fele Pelo.” (Bagalatia 5:22) John Larson yo e lego setho sa Komiti ya Lekala la United States, o ile a gatelela ditsela tše pedi tšeo re ka bontšhago go se fele pelo, e lego seka seo se enywago ke moya o mokgethwa wa Modimo. Sa pele, re swanetše go se felele Jehofa pelo ge a dutše a re tlwaetša le go re thuša gore re tie tumelong. (1 Petro 5:10) Aborahama o re beetše mohlala o mobotse wa go se felele Jehofa pelo ge a be a mo tlwaetša gomme mafelelong a phethagatša kholofetšo ya Gagwe go yena.—Baheberu 6:15.
Sa bobedi, ga se ra swanela go iphelela pelo. Ka morago ga go hwetša tlwaetšo ya Gilead, barutwana ba ka letela go bona dipoelo tša kapejana. Ge e ba dilo di sa sepele gabotse gateetee ka morago ga go fihla dikabelong tša bona, ba ka ipotšiša gore, ‘Bothata bja ka ke eng?’ A ba kgothatša go tšwa phihlelong ya gagwe, ngwanabo rena Larson o ile a ba kgonthišetša gore ba ka kgona go lebeletšana le mathata ka go se iphelele pelo le go dula ba le mafolofolo ge Modimo a sa dutše a ba tlwaetša.—Baheberu 6:11, 12.
“Anke Dipelo tša Lena di Ikokobetše le go Phela ka mo go sa Felego!” Anthony Morris wa Sehlopha se Bušago o ile a thea sehlogo sa gagwe go Psalme 22:26, yeo karolo ya yona ya mafelelo e fetoletšwego lentšu ka lentšu ka gore “anke dipelo tša lena di phele ka mo go sa felego.” Go hwetša tšhegofatšo ye, re swanetše go ikokobetša. Ngwanabo rena Morris o ile a gatelela gore re swanetše go ikokobetša gore re dirišwe ke Jehofa. Ka moka ga rena, gaešita le bao e bilego Bakriste ka mengwaga e mentši re ka lahlegelwa ke pono ya kamoo go lego bohlokwa go ekiša Jesu Kriste.—2 Petro 1:9.
Mangwalo a na le mehlala ya bao ba ilego ba bontšha boikokobetšo le bao ba sa kago ba bo bontšha. Heroda Agaripa ka boikgogomošo o ile a amogela go tumišwa ke batho bao ba bego ba mo nea letago leo le bego le swanetše Modimo feela, ka baka le morongwa wa Modimo o ile a mo otla ka legadima gomme “a jewa ke diboko.” (Ditiro 12:21-23) Go fapana le se, Petro ka morago ga go kgalemelwa ke Jesu ka baka la go nagana “dikgopolo tša batho, e sego tša Modimo,” ga se a ka a ngala goba go befelwa. (Mateo 16:21-23) O ile a amogela tayo gomme a ba mohlala wa boikokobetšo.—1 Petro 5:5.
Ka ge Barutwana ba bangwe ba tla hwetša dikabelo tša go hlankela legaeng la Bethele go a mangwe a makala a Dihlatse tša Jehofa, Ngwanabo rena Morris o ile a ba eletša ka gore ntle le boikokobetšo ba ka se thabele dikabelo tša bona. Lega go le bjalo, ga go bonolo gore motho a bone gore ga a na boikokobetšo. Go gatelela ntlha ye, ngwanabo rena o ile a bolela gore mengwaga e mentši e fetilego ge mogolo a be a newa tayo ka ge a be a hloka boikokobetšo, o ile a ngwalela ofising ya lekala a re: “Ga gona motho yo a ikokobeditšego go swana le nna.” Ngwanabo rena Morris o ile a kgothaletša barutwana go efoga mokgwa wo. Ba tla dula ba ikokobeditše ge eba ba sa bone bolaodi bja bona e le bjo bo phagamego, go e na le moo ba tla lemoga gore bolaodi bja kgonthe ke bja Jehofa Modimo le Jesu Kriste.
“Ga a ‘Nee Moya ka go Lekanyetša.’” (Johane 3:34) Michael Burnett yo e lego mohlahli wa sekolo sa Gilead o ile a gopotša barutwana gore moya o mokgethwa o tla ba thuša go lebeletšana le mathata goba dipelaelo tšeo ba tlago go lebeletšana le tšona dikabelong tša bona. Moya wa Modimo o ile wa thuša Betsalele go lebeletšana le ditlhohlo tša kabelo ya gagwe ya go aga taberenakele. (Ekisodo 35:30-35) Moya wa Modimo ga se wa matlafatša feela bokgoni bja Betsalele bja tlhago bja go ba setsebi sa mošomo wa diatla eupša o ile wa mo thuša le go ruta ba bangwe. Moya o mokgethwa o ka dira se se swanago le go dialoga tše tša Gilead, kudukudu ge e ba di latela mokgwa wa go ruta go tšwa Mangwalong, woo ba ithutilego wona klaseng.
Mehleng ya Betsalele, basadi ba Baisiraele ba be ba raloka karolo ya bohlokwa nakong ya go aga taberenakele. (Ekisodo 35:25, 26) Ka mo go swanago dikgaetšedi tšeo di bego di le klaseng ye di ipontšhitše e le ‘basadi bao ba nago le dipelo tše bohlale’ ge ba dutše ba thekga banna ba bona. Ngwanabo rena Burnett o ile a phetha ka go eletša barutwana gore: “lekanyetšang bokgoni bja lena bja tlhago ka boikokobetšo le moya o kwago. Ge e ba le dira bjalo gona Jehofa o tla le fa moya o mokgethwa ka boati.”
“Na o tla Bina le Nna?” Mark Noumair e lego mothuši wa Komiti ya go Ruta, o ile a thea sehlogo sa gagwe a diriša mohlala wa Kgoši Dafida nakong ya ge areka ya kgwerano e tlišwa Jerusalema. (2 Samuele 6:12-14) Dafida o ile a bina ka lethabo le “makgoba a basadi a bahlanka ba yona” ge Areka e be e tlišwa. (2 Samuele 6:20-22) Makgoba a a basadi a ka se tsoge a lebetše letšatši leo Kgoši Dafida a binnego le wona ka lona. Ngwanabo rena Noumair o ile a kgothatša barutwana go ‘bina le makgoba a basadi.’ O ile a ba botšiša gore: “Na o tla tsebega ka go thuša bao ba nago le maikarabelo a manyenyane goba bao ba se nago wona? . . . Na o tla tšeela batho ba bangwe godimo ka baka la dika tša bona tša moya?”
Barutwana ba tla ekiša Jehofa ge e ba ba tšwela pele ba bontšha botho ka mokgwa wo. (Psalme 113:6, 7) Le ge batho bao ba phelago le bona ba ka palelwa ke go bontšha boikokobetšo ga se ba swanela go dumelela mafokodi a bjalo go ba nyamiša. Ngwanabo rena Noumair o okeditše ka gore: “Itebelele o se wa bohlokwa. Swara dinku tša Jehofa ka tsela yeo a di swarago ka yona.”
“Go Nea Bohlatse ka Nako le ge e le Efe.” William Samuelson yoo a okamelago Lefapha la Dikolo tša Pušo ya Modimo, o ile a bolela ka moapostola Paulo e le yoo a bego a diriša sebaka se sengwe le se sengwe go bolela ditaba tše dibotse. (Ditiro 17:17) Ngwanabo rena Samuelson o ile a dira gore barutwana ba diragatše diphihlelo tšeo ba di thabetšego tirelong ya tšhemo ge ba be ba le Gilead. Ka mohlala, banyalani ba bangwe ba ile ba gahlana le motho yo a rekiša lebenkeleng. Ba ile ba ema go fihlela ge morekiši a fetša go thuša bareki ke moka ba mmontšha bidio ya Ke ka Baka la Eng o Swanetše go Ithuta Beibele? Ba ile ba mmontšha gape le kamoo a ka yago Wepesaeteng ya jw.org, moo a ka hwetšago ditaba ka leleme la gabo la Selaotia.
“Dulang Tirelong ya Mmušo.” William Nonkes, yo a šomago Lefapheng la Tirelo kua lekaleng la United States, o ile a boledišana le barutwana ba dialoga ba bane. Ka ge ba ile ba bontšha moya wo o begilwego go Jesaya 6:8 ka go ba tirelong ya Mmušo, sekolo se se tlo ba tlwaetša ka mo go oketšegilego. Kgaetšedi Snolia Maseko o hlalositše gore Gilead e mmontšhitše moo a swanetšego go kaonefatša gona, kudukudu tabeng ya go diriša nako ka bohlale ka morago ga go fetša letšatši tirelong. O itše: “Tlwaetšo ya sekolo se e mpontšhitše gore nka kgona go dira mo gontši go feta ka mokgwa wo ke naganago ka gona.” Ngwanabo rena Dennis Nielsen o ithutile kamoo Tsefanya 3:17 e ka mo thušago go lebeletšana le go nyama bodireding. Ngwanabo rena o boletše gore: “Ge ke le bodireding gomme batho ba sa arabele gabotse, ke swanetše go tseba gore Jehofa o thabile kudu, ka gona le nna ke swanetše go thaba.”
“Šetšang ka Kelohloko Dinonyana tša Legodimo.” (Mateo 6:26) Stephen Lett wa Sehlopha se Bušago o neile polelo ya thwadi lenaneong le. Sehlogo se se be se theilwe thutong ya Jesu ya gore re swanetše go “šetša,” goba go lebeledišiša ka kelohloko, dinonyana, Ngwanabo rena Lett o boletše dithuto tše mmalwa tšeo re ka ithutago tšona dinonyaneng.—Jobo 12:7
Ka mohlala ka ge Jehofa a fepa dinonyana, le rena o tla re fepa. Re ditho tša “ntlo ya Modimo,” ka gona o re kgonthišetša gore o tla ‘babalela bao e lego ba gagwe.’ (1 Timotheo 3:15; 5:8) Ke therešo gore re swanetše go bapala karolo ya rena. Go swana le ge dinonyana di eya go sela dijo tšeo Modimo a di neago tšona, re swanetše go ‘tšwela pele re tsoma Mmušo pele’ go hwetša ditšhegofatšo tša gagwe.—Mateo 6:33
Ngwanabo rena Lett o bontšhitše gape gore dinonyana tše dintši di a goeletša ge di lemoga kotsi. Ka mo go swanago, le rena re lemoša ba bangwe ge go hlokagala, ka mohlala ge ngwanabo rena a “gata kgato e fošagetšego pele a lemoga.” (Bagalatia 6:1) Ka modiro wa rena wa boboledi, re lemoša batho ka “letšatši la Jehofa” leo le batamelago ka lebelo. (Tsefanya 1:14) Mohlaleng o mongwe Ngwanabo rena Lett o ile a hlalosa gore dinonyana tšeo di hudugago lefelong le lengwe go ya go le lengwe di fofa ka godimo ga dithaba tše ditelele, re kgona go lebeletšana le ditlhohlo tše swanago tše dikgolo ka thušo ya Jehofa.—Mateo 17:20
Phetho. Barutwana ba ile ba newa di-diploma tša bona, ke moka ka morago sealoga se sengwe se ile sa bala lengwalo la tebogo leo le tšwago klaseng ye. Mantšung a gagwe a go phetha Ngwanabo rena Herd o ile a swantšha go tšwela pele o tsenya dikgopolo tša Jehofa dipelong tša rena le modiro wa go kokotela seporo. Go nyakega gore sepikiri se kokotelwe ka makga a mmalwa gore se tsenelele. Ka mo go swanago, dialoga tše di swanetše go tšwela pele di nagana ka dilo tšeo di ithutilego tšona mo Gilead. Ke moka Ngwanabo rena Herd o ile a oketša ka gore: “Tšeang nako le di kokotela dipelong tša lena, latelang menagano ya Modimo gomme le tla ba tšhegofatšo.”


text:
JULY 21, 2014
AUSTRIA
Dihlatse tša Jehofa di a Hlompšha Kua Kampeng ya Tshwenyo ya Gusen Memorial
SELTERS, Germany—Ka Sontaga, April 13, 2014, Kampeng ya Tshwenyo ya Gusen Memorial kua Austria go ile gwa bulwa sengwalwa sa segopotšo go gopola Dihlatse tša Jehofa tše ka bago tše 450 tšeo di bego di golegilwe ke Manazi kua kampeng ya tshwenyo ya Mauthausen le kampa ya yona e nyenyane ya Gusen. Baeng ba fetago 130 ba be ba le gona moletlong wo.
Ge Dihlatse di fihla kampeng ya tshwenyo ya Mauthausen, molaodi yo mogolo o ile a di tšhošetša ka gore: “Ga go na Morutwana wa Beibele yo a tlago go tšwa mo a phela.” Martin Poetzinger, yo a feditšego mengwaga e senyane a golegilwe Dachau kua Mauthausen le Gusen ebile ka morago a hlanketšego e le setho sa Sehlopha se Bušago sa Dihlatse tša Jehofa kua Brooklyn, New York, o boletše se ka nako yeo a e feditšego kua Mauthausen: “Magestapo a lekile mekgwa ka moka ya go re dira gore re latole tumelo ya rena.”
Dihlatse tše dingwe kua Mauthausen di ile tša išwa kampeng e nyenyane ya tshwenyo ya Gusen. Morero o mogolo wa kampa ye e be e le go bolaya ka ge go be go rulaganywa dipolao tša batho letšatši le letšatši moo. Gore di dule di tiile tumelong, Dihlatse di be di bokana bošego ka dihlotswana go ahlaahla ditemana tša Beibele tšeo di bego di di swere ka hlogo. Ka lekga le lengwe di ile tša hwetša Beibele. E be e arotšwe ka dikarolwana tše mmalwa, gomme Dihlatse di be di šiedišana ka yona. Ge di ikutile ka tlase ga mepete ya tšona, di be di diriša nakwana yeo di e hwetšago go bala.
Ka bohlale Dihlatse di be di bolela le ba bangwe ka molaetša wa Beibele. Bagolegwa ba bahlano ba Mapolishi ba ile ba ithuta Beibele le Dihlatse gomme ba kolobetšwa ka sephiring ka gare ga legopo leo le bego le diretšwe kolobetšo. Hlatse e nngwe yeo e bitšwago Franz Desch e ile ya boledišana ka molaetša wa Beibele le molaodi wa SS yo ka morago a ilego a ba Hlatse ya Jehofa.
Wolfram Slupina, e lego mmoleledi wa Dihlatse tša Jehofa kua Austria o boletše gore: “Re thabile kudu gore Dihlatse di gopolwa ka tumelo le sebete sa tšona ge di be di le dikampeng tša tshwenyo kua Mauthausen le Gusen. Maikemišetšo a tšona a go bontšha kwelobohloko ya Bokriste le botho bathong ka moka a ile a fenya bobe gomme se se swanelwa ke theto le go ekišwa.”
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000
Austria: Wolfram Slupina, mogala +49 6483 41 3110


text:
Puku ya Ngwaga ya Dihlatse tša Jehofa ya 2015
Bala ka mošomo woo Dihlatse tša Jehofa di o dirilego ka 2014, gomme o ithute ka histori ya Dihlatse tša kua Dominican Republic.
Temana ya Ngwaga ya 2015
Temana ya rena ya ngwaga ya 2015 e theilwe go Psalme 106:1 gomme e re: ‘Lebogang Jehofa, gobane ke yo botho.’
Lengwalo le le Tšwago go Sehlopha se Bušago
Sehlopha se Bušago se leboga bana babo rena lefaseng ka bophara bakeng sa modiro wa bona wa potego, boitapišo bja bona bjo lerato le kgotlelelo.
Dintlhakgolo tša Ngwagola
Karolong ye, ithute ka diphetogo tše di bilego gona ka mokgatlong wa rena tšeo di phethagaditšego boporofeta bja Beibele.
Modiro wa Boboledi le wa go Ruta Lefaseng ka Bophara
Bona kakaretšo ya modiro wa rena ngwageng wa tirelo wa 2014.
Dominican Republic
Ipshine ka go bala histori e kgahlišago ya Dihlatse tša Jehofa tša Dominican Republic.
Nywaga e Lekgolo e Fetilego
—1915
Dihlatse tša Jehofa di ile tša lebeletšana bjang le nako ya go lekolwa yeo e ilego ya latela ka 1914?


text:
Ke’ng se Sefsa go JW.ORG?
Letlakala le le bontšha dilo tšeo di sa tšwago go tsenywa go jw.org. Gore o hwetše dimakasine, dipuku le dikgatišo tše dingwe tše difsa, e ya go Letlakala la dikgatišo.
OPELELA JEHOFA—DIKOPELO TŠE DIFSA
Ba Ruteng Gore ba Eme ba Tiile (Kopelo 139)
KE ENG SEO BEIBELE E SE RUTAGO?
Jesu Kriste ke Mang? (Karolo 3)
Modimo ke Mang?
Na Modimo o na le Leina?
BAFSA BA A BOTŠIŠA
Nka Laola Bjang Kgalefo?
BODIREDI BJA PHATLALATŠA
Lesolo la Lefase ka Bophara la go Tsebatša JW.ORG
DIPOTŠIŠO TŠA BEIBELE DI A ARABJA
Na Madumedi ka Moka a a Swana? Na Modimo o a Amogela ka Moka?
MEŠOMO YA GO ITHUTA YA BANA
Isiraele e Tsena Kanana
MEŠOMO YA BORAPEDI BJA LAPA
Rahaba o Latela Ditaelo
DIKARATA TŠA BATHO BA KA BEIBELENG
Karata ya Beibele ya Rahaba
GO ITHUTA KA DISWANTŠHO


text:
Ge ke be ke hwetša megala go tšwa go kgaetšedi ya ka le bao ke bego ke šoma le bona, bare di Shop-Steward di kgopela gore re tle offising re tlo tlatša diforomo tša Surplus, go nna e be e le toro ya mosegare feela.
Ke be ke sa tsebe gore Surplus ke eng, gona makgowa ba ka no re fa tšelete fela fela gwa realo Dusien Mojapelo wa go dula motsaneng waga Mothapo gola Mankweng (Polokwane).
Dusien o šmetse Coral Glass, Isando mengwaga e lesome-tshela (16) o mongwe wa di Shop-Steward o ile a nyaka batho bao ba bego a šoma le bona seleteng sa Polokwane go ba tsebiša ka Surplus.
Dusien o bile gare ga bona le yena a tlatša foromo. E mo tšere lebaka la dikgwedi tše lesome-hlano (15) go hwetša karabo go tšwa go Mbifa, nnete o ile a latela diletšo goba ditaelo tša bona morago a hwetša tšhelete ya gagwe.
“Nna ke be ke nagana gore di Shop-Steward di raloka ka rena. 15 months was a very long wait,” gwa realo Dusien.
Tšhelete e rile go tsena accounteng Dusien a kgona go thiba thiba mabaka a gagwe, le gona go kgona go nyakana le mošomo.
Mosena Sebola is Numsa volunteer


text:
THUŠO BAKENG SA LAPA | GO GODIŠA NGWANA
Go Ruta Bana go Theetša
TLHOHLO
Wena le ngwana wa gago wa nywaga e mene le dula le elwa, gomme go bonagala ngwana wa gago a dula a fenya.
Ge o mmotša gore a dire selo seo a sa nyakego go se dira, ga a go theetše.
Ge o mmotša gore a se ke a dira selo seo a nyakago go se dira, o dira matepe.
O ipotšiša gore, ‘Na se se bakwa ke gore e sa le ngwana? Goba na ke swanetše go fo holofela gore o tla gola gomme a lahla?’
O ka ruta ngwana wa gago go theetša. Eupša pele re ahlaahla kamoo o ka dirago seo, ela hloko lebaka le tee leo le ka bago le dira gore a itshware ka tsela yeo.
LEBAKA LA GO DIREGA GA SEO
Ge ngwana wa gago a sa tšwa go belegwa, maikemišetšo a gago a magolo e be e le go mo hlokomela. O be o arabela ka dinako tšohle ge ngwana wa gago a go nyaka. Sa gagwe e be e le go lla, gomme wena o tšwelela o kitima, o tshwenyegile ka go mo nea tšohle tšeo a di nyakago. Ke therešo gore, go dira bjalo go be go swanetše e bile go le bohlokwa. Ngwana yo a sa tšwago go belegwa o hloka tlhokomelo ya batswadi ka dinako tšohle.
Lega go le bjalo, ka morago ga go mo swara ka tsela yeo ka dikgwedi tše dintši, ke ga tlhago gore ngwana a dire dilo bjalo ka ge eka ke mong wa lapa gomme batswadi ke bahlanka ba gagwe bao ba dirago seo a se nyakago. Ke moka, gantši ka morago ga nywaga e mebedi, ngwana o thoma go bona gore dilo di fetogile: “Taolo” e nyenyane yeo a bego a na le yona e fedile. Batswadi ba gagwe ga ba sa latela ditaelo tša gagwe; ba letetše gore yena a latele tša bona. Seo se ka ferekanya bana! Sa dira gore ba bangwe ba thome go ba le matepe. Ba bangwe ba leka matla a taolo a batswadi ba bona ka go se ba theetše.
Nakong yeo e thata, motswadi o swanetše go phetha boika- rabelo bjo bofsa, e lego bja go bontšha matla a taolo le go nea ditaelo tšeo di kwagalago tša go bontšha gore ke eng seo se letetšwego go ngwana. Eupša go thwe’ng ge e ba ngwana a hlokomologa goba a sa theetše ditaelo bjalo ka ge go bontšhitšwe mathomong a sehlogo se?
SEO O KA SE DIRAGO
Etelela pele. Ngwana wa gago a ka se amogele karolo ya gago ya go ba moetapele go fihlela a bona o etelela pele. Ka gona, o swanetše go diriša matla a gago a taolo ka tsela e lekalekanego. Nywagasomeng e sa tšwago go feta, bao go thwego ke ditsebi ba dirile gore mantšu “matla a taolo” a kwagale a le sehlogo. Yo mongwe e bile o bitša matla a batswadi a taolo gore ke “selo se sebe” le “seo se gobogilego.” Eupša kgopolo ya go dumelela dilo, e ka gakantšha bana, ya ba senya le go dira gore ba itaole. Ga e ba thuše gore e be batho ba bagolo bao ba nago le maikarabelo.—Molao wa motheo wa Beibele: Diema 29:15.
Diriša tayo. Pukuntšu e nngwe e hlalosa tayo bjalo ka “tlwaetšo yeo e dirago gore motho a kwe goba a be le boitshwaro, gantši e dirwa ka tsela ya melao le dikotlo ge e ba e sa latelwe.” Ka gona, tayo ga se ya swanela go ba yeo e sa kwagalego goba yeo e tlaišago. Ka lehlakoreng le lengwe, ga ya swanela go ba yeo e sa kwešišegego goba yeo e sego bohlokwa, yeo e dirago gore ngwana a se ke a tutueletšega go fetoga.—Molao wa motheo wa Beibele: Diema 23:13.
Kwagala. Batswadi ba bangwe ba fo kgopela gore bana ba bona ba ba theetše. (“Ke kgopela o hlwekiše phapoši ya gago—A KERE?”) Mohlomongwe ba ipotša gore seo ke go bontšha mekgwa e mebotse. Lega go le bjalo, mokgwa woo o ka dira gore go bonagale eka motswadi ga se yena a laolago gomme seo sa tlogela ngwana a na le tokologo ya go kgetha ge e ba a tla theetša goba go se theetše kgopelo yeo. Go e na le go se diriše matla a gago a taolo, nea tlhahlo e kwagalago ka tsela ya taelo.—Molao wa motheo wa Beibele: 1 Bakorinthe 14:9.
O se ke wa fetofetoga. Ge e ba o re aowa, kgomarela seo, gomme o kgonthišetše gore wena le molekane wa gago le a dumelelana. Ge e ba le dumelelane gore le tla otla ngwana ka baka la go se kwe, dirang bjalo. Le se ke la dulela go ngangišana mabapi le lebaka leo ka lona le dirilego phetho yeo. Go tla ba bonolo go ngwana wa gago—le go wena—ge e ba ‘Ee ya gago e e ba Ee, gomme Aowa ya gago e e ba Aowa.’—Jakobo 5:12.
Eba le lerato. Ka lapeng bana ga se ba swanela go ipuša goba go gatelelwa. Go e na le moo, ke thulaganyo ya Modimo gore bana ba hlahlwe ka lerato gore e be batho ba bagolo bao ba nago le boikarabelo. Ka ge e le karolo ya thulaganyo yeo, tayo e tla ruta ngwana wa gago go theetša gomme ya mo thuša gore a ikwe a šireletšegile e bile a ratwa.


text:
Setensele:Ngwaga
Setensele:Ngwaga
Matlakala go sehlopha "Ngwaga"
30 ya matlakala a go sehlopha "category" se, go 30 ya matlakala.
K
M
- Template:Lenano la Ditšhupamabaka
- Ngwaga wago tlwaelega
- Ngwaga wago tlwaelega wago thoma ka Labobedi
- Ngwaga wago tlwaelega wago thoma ka Labohlano
- Ngwaga wago tlwaelega wago thoma ka Labone
- Ngwaga wago tlwaelega wago thoma ka Laboraro
- Ngwaga wago tlwaelega wago thoma ka Mokibelo
- Ngwaga wago tlwaelega wago thoma ka Mošupologo
- Ngwaga wago tlwaelega wago thoma ka Sontaga
- Ngwagamolele wago thoma ka Labobedi
- Ngwagamolele wago thoma ka Labohlano
- Ngwagamolele wago thoma ka Labone
- Ngwagamolele wago thoma ka Laboraro
- Ngwagamolele wago thoma ka Mokibelo
- Ngwagamolele wago thoma ka Mošupologo
- Ngwagamolele wago thoma ka Sontaga


text:
Ke ka Baka La’ng Dihlatse tša Jehofa di sa Dumele go Tšhelwa Madi?
Dikgopolo tše di tlwaelegilego tše di fošagetšego
Maaka: Dihlatse tša Jehofa ga di dumele go alafiwa goba go hwetša thušo ya dingaka.
Therešo: Re nyakela rena le ba malapa a rena kalafo e kaonekaone yeo e hwetšagalago. Ge re babja, re ya dingakeng tšeo di nago le bokgoni bja go alafa gotee le go dira diophareišene ntle le go tšhela madi. Re leboga tšwelopele yeo e dirilwego go tša kalafo. Ge e le gabotse, dikalafo tšeo di sa dirišego madi tšeo di bego di hlametšwe go thuša balwetši ba Dihlatse ga bjale di dirišwa go thuša batho ka moka. Gona bjale dinageng tše dintši, molwetši le ge e le ofe a ka kgetha go phema mathata ao a tlišwago ke go tšhelwa madi a bjalo ka malwetši ao a lego mading, mathata a tshepedišo ya mmele ya go iphemela malwetšing gotee le diphošo tšeo di dirwago ke batho.
Maaka: Dihlatse tša Jehofa di dumela gore tumelo e ka fodiša motho.
Therešo: Ga re fodiše batho ka tumelo.
Maaka: Go phema tšhelo ya madi go bitša tšhelete e ntši kudu.
Therešo: Dikalafo tšeo di sa akaretšego tšhelo ya madi ga di bitše tšhelete e ntši kudu. *
Maaka: Dihlatse tše dintši go akaretša le bana, ba hwa ngwaga le ngwaga ka baka la go gana go tšhelwa madi.
Therešo: Taba ye ga go na moo e theilwego gona. Gantši dingaka di dira diophareišene tše di raraganego tše bjalo ka diophareišene tša pelo, tša malokollo goba mokokotlo le tša go bjalollwa ditho ntle le gore molwetši a tšhelwe madi. * Balwetši, go akaretša le bana bao ba sa tšhelwego madi gantši ba fola go swana le bao ba dumelago go tšhelwa madi goba kaone go ba feta. * Boemong le ge e le bofe, ga go motho yo a ka bolelago a kgodišegile gore molwetši o tla hwa ka baka la ge a gana go tšhelwa madi goba o tla phela ka ge a dumetše go tšhelwa madi.
Ke ka baka la’ng Dihlatse tša Jehofa di sa dumele go tšhelwa madi?
Ye ke taba ya bodumedi e sego ya tša kalafo. Testamente e Mpsha le ya Kgale di re laela ka go lebanya gore re ile madi. (Genesi 9:4; Lefitiko 17:10; Doiteronomio 12:23; Ditiro 15:28, 29) Le gona Modimo o lebelela madi a emela bophelo. (Lefitiko 17:14) Ka gona ga re gane go tšhelwa madi e le feela ka gobane re kwa Modimo eupša lebaka le lengwe ke gore re a mo hlompha ka ge e le Monei wa bophelo.
Go fetoga ga dipono ka taba ya go tšhelwa madi
Kgale dingaka le baoki ba be ba lebelela mekgwa ya go phema go tšhelwa madi e le yeo e feteletšego e bile e le ya go nyaka go ipolaya, eupša se se fetogile nywageng ya morago bjale. Ka mohlala, ka 2004, sehlogo seo se ilego sa gatišwa ka pukung ya go ithutela tša kalafo se boletše gore “mekgwa e mentši yeo e hlametšwego go dirišwa go balwetši ba Dihlatse tša Jehofa e tla dirišwa go batho bohle nywageng e tlago.” * Ka 2010, sehlogo sa ka pukung ya Heart, Lung and Circulation se boletše gore “‘go dirwa ophareišene ntle le go tšhelwa madi’ ga se gwa swanelwa go dirwa feela go Dihlatse tša Jehofa, eupša dingaka di swanetše go naganela go diriša mokgwa wo ka mehla.”
Ga bjale dingaka tše diketekete lefaseng ka bophara di diriša mekgwa ya go seketša madi ge di dira diophareišene tše di raraganego, di dira seo ntle le go tšhela balwetši madi. Mekgwa e bjalo ya go alafa ntle le tšhelo ya madi e dirišwa le dinageng tšeo di hlabologago e bile e kgopelwa ke balwetši ba bantši bao e sego Dihlatse tša Jehofa.
^ ser. 8 Bona puku ya Transfusion and Apheresis Science, Bolumo 33, No. 3, letl. 349.
^ ser. 10 Bona puku ya The Journal of Thoracic and Cardiovascular Surgery, Bolumo 134, No. 2, matl. 287-288; puku ya Texas Heart Institute Journal, Bolumo 38, No. 5, letl. 563; puku ya Basics of Blood Management, letl. 2 le puku ya Continuing Education in Anaesthesia, Critical Care & Pain, Bolumo 4, No. 2, letl. 39.
^ ser. 10 Bona puku ya The Journal of Thoracic and Cardiovascular Surgery, Bolumo 89, No. 6, letl. 918 le puku ya Heart, Lung and Circulation, Bolumo 19, letl. 658.
^ ser. 14 Puku ya Continuing Education in Anaesthesia, Critical Care & Pain, Bolumo 4, No. 2, letlakala 39.


text:
Girona Manifesto on Linguistic Rights. Translated into Sepedi by the South African PEN centre.
MANIFESETO WA GIRONA WA DITOKELO TŠA POLELO
Mokgatlo wa PEN wa Boditšhabatšhaba o kopantšha bangwadi ba lefase.
Mengwaga e lesomehlano ya go feta, Tsebišo ya Lefase ya Ditokelo tša Polelo e tsebišitšwe phatlalatša kua Barcelona ke Komiti ya Ditokelo tša Polelo le Bofetoledi tša Mokgatlo wa PEN wa Boditšhatšhaba.
Lehono, komiti ye ya maloba, e kgobokane Girona go tsebiša dikokwane tša manifeseto tša motheo tše lesome tša Tsebišo ya Lefase.
1. Phapano ya dipolelo ke bohwa bja lefase bjoo bo swanetšego go hlompšha le go šireletšwa.
2. Tlhompho ya ditšo le dipolelo ka moka ke motheo tshepetšong ya go aga le go tiiša poledišano le khutšo mo lefaseng.
3. Batho ka o tee ka o tee ka moka ba ithuta go bolela ka gare ga setšhaba seo se ba fago bophelo, leleme, setšo le boitšhupo.
4. Dipolelo tša go fapana le mekgwa ya go fapana ya go bolela ga se tšona mekgwa ya poledišano di le tee; di gona le ka gare ga tikologo yeo batho ba golelago ka gare ga yona ebile ke fao ditšo di agwago.
5. Setšhaba sa polelo e nngwe le enngwe se na le tokelo ya gore leleme la sona le šomišwe bjalo ka leleme la semmušo mo tikologong ya sona.
6. Polelo ya thuto ka dikolong e swanetše go tšea karolo maemong a leleme leo le bolelwago ke setšhaba seo se bolelago leleme la tikologo.
7. Go a nyakega gore badudi ba be le tsebo ya kakaretšo ya dipolelo tša go fapana, gobane e thekga kwelobohloko le bolokologi, le go tšea karolo tsebong ya go tsenelela ya polelo ya gago ka noši.
8. Phetolelo ya dingwalo, kudu dingwalo tša maemo a godimo ya ditšo tša go fapana, e emela karolo sa bohlokwa kudu tshepetšong ya maleba ya kwešišo le tlhompho tše di kgolo gare ga batho.
9. Bophatlalatši bja ditaba ke mokgwa wa go dira gore phapano ya dipolelo e šome le go lwela go oketša maemo a yona ka tlhokomelo.
10. Tokelo ya go šomiša le go šireletša polelo ya gago ka noši e swanetše go dumelelwa ke Ditšhaba Kopano bjalo ka e nngwe ya ditokelo tša botho tša motheo.Komiti ya Ditokelo tša Polelo le Bofetoledi ya Mokgatlo wa PEN wa Boditšhabatšhaba
Girona, 13 Mei 2011